Michael Ang selar netizen larang mangsa buka aib disimpan bertahun

KUALA LUMPUR: Pengarah sensasi, Michael Ang menyokong pendedahan Puteri Balqis yang berani tampil berkongsi derita hidupnya menjadi mangsa nafsu bapa kandung sendiri.

Beliau juga menyelar orang yang berlagak alim yang berkata tidak boleh mendedahkan aib seolah-olah menyokong pula perbuatan jenayah seks yang berleluasa ketika ini.

Kenyataan itu dimuat naik menerusi hantaran berbentuk foto, dengan kapsyen: Sekadar berkongsi pendapat dan netizen tidak perlu marah di Instagram, hari ini.

“Malaysian ini cepat gelupor eh! Ahli syurga suruh jangan bukak aib walaupun seorang mangsa pedopilia atau sexual harrasment yg bongkar kan! Seriously? (If statement mangsa tu betul la)! Kalau budak tu report aje reporter akan bongkar kan. So dia macam catch 22 (tak fhm google) Next, anak artist masuk industry terus label pakai Kabel! Apooo!!!! Sah sah kalau anak artist nak masuk industry stesen beratur nak offer sebab ada marketing value! Tak perlu kabel producer dan stesen tv akan offer dulu!,” demikian hantaran dimuat naik bapa kepada dua anak angkat itu.

Sementara itu ramai netizen meninggalkan komen di hantarannya, bersetuju dengan kenyataannya, berikutan zaman kini adalah zaman fitnah.

yana_khai_ TAPI KAN ZAMAN SEKARANG INI SEBENARNYA WAJIB CERITA APA YANG BERLAKU DI MEDIA SOSIAL….

khai_sujorinaz Zaman sekarang memang kena bagitahu depan2….dunia sekarang kan dunia fitnah… …. Dia mangsa rogol, tapi macam dia pulak salah.. Pening mat

oohrenyaiii_ Bukak aib tu aku paling angin. Dah jadi jenayah kot. Bukak aib ape nye lagi? Sampai bila nak simpan iblis kat rumah?

_fazeerayahaya Mangsa sexsual macam tu kata buka aib. Berapa lama dia simpan trauma baru nak luahkan perasaan

Author

Fhatihah Zakinan

View all posts

View all posts


Polis sahkan remaja perempuan hilang di Sepang

Ketua Polis Daerah Sepang, ACP Wan Kamarul Azran Wan Yusof berkata, laporan kehilangan Salsabila Putri Mad Nasir, 13, dibuat oleh abang remaja itu, Mohammad Fitra Mad Nasir, di Balai Polis Bandar Baru Salak Tinggi, kira-kira pukul 10 pagi semalam.

“Menurut laporan yang dibuat abangnya, kehilangan Salsabila Putri disedari pada pukul 2.30 pagi semalam (25 Dis).

“Kes ini masih dalam siasatan pihak polis dan diklasifikasikan sebagai Orang Hilang,” katanya dalam kenyataan hari ini.

Wan Kamarul Azran berkata, menerusi rakaman kamera litar tertutup (CCTV) di kawasan homestay itu mendapati, Salsabila Putri telah keluar rumah dengan berpakaian serba hitam dan berjumpa dengan seorang lelaki, yang telah membawa remaja itu keluar daripada kawasan perumahan tersebut.

“Pengadu juga telah menghubungi adiknya beberapa kali tetapi tidak dapat,” katanya.

Sementara itu, Mohammad Fitra ketika dihubungi berkata sebelum kejadian, adik bongsu dari enam beradik itu tidak merajuk atau bergaduh, dengan mana-mana ahli keluarga.

“Kami sekeluarga baru sampai dari Pulau Pinang dan kami datang ke sini untuk bercuti.

“Adik saya berketinggian 165 sentimeter dengan anggaran berat 50 kilogram,” katanya, menambah semasa keluar dari homestay itu, Salsabila Putri berpakai serba hitam, berpelitup muka warna kelabu dan kasut bewarna kelabu.

Mohammad Fitra berharap orang ramai yang mempunyai maklumat mengenai adiknya untuk menghubungi beliau di talian 017-4807301 atau 011-11232617. – BERNAMA


Khianat bas bawa pemain, pegawai Selangor FC, penjual buah didakwa

KUALA TERENGGANU: Seorang penjual buah dihadapkan ke Mahkamah Majistret di sini hari ini atas pertuduhan melakukan perbuatan khianat terhadap bas yang membawa pemain dan pegawai Selangor FC, selepas perlawanan separuh akhir kedua Piala Malaysia malam Isnin lepas.

Mohamad Hadi Wahab, 27, mengaku tidak bersalah ketika pertuduhan dibacakan ke atasnya di hadapan Majistret Noor Mazrinie Mahmood.

Berdasarkan pertuduhan, lelaki itu didakwa melakukan perbuatan khianat terhadap harta benda milik Syarikat E-Mutiara menyebabkan kerugian RM15,000 di pekarangan Stadium Sultan Mizan Zainal Abidin (SSMZA) di sini pada 12.05 tengah malam Isnin.

Pertuduhan dikemukakan di bawah Seksyen 427 Kanun Keseksaan yang membawa hukuman penjara antara setahun hingga lima tahun, atau denda atau kedua-duanya sekali, jika sabit kesalahan.

Mahkamah membenarkan tertuduh diikat jamin RM4,500 dengan seorang penjamin dan menetapkan 26 Disember untuk sebutan semula kes.

Pendakwaan dikendalikan Pegawai Pendakwa Inspektor Khairi Mohamed Noor manakala tertuduh tidak diwakili peguam.

Sementara itu di hadapan Majistret Nik Mohd Tarmizie Nik Mohd Shukrie, lima lelaki berusia 24 hingga 37 tahun direman selama empat hari bermula hari ini bagi membantu siasatan kes sama.

Terdahulu Ketua Polis Terengganu Datuk Rohaimi Md Isa berkata, lima suspek yang direman itu berjaya ditangkap dalam satu operasi di sekitar Kuala Terengganu semalam antara jam 11 pagi hingga 8 malam.

Katanya tangkapan terhadap mereka dibuat susulan penahanan suspek pertama pada Selasa lepas, yang dituduh hari ini.

Insiden yang berlaku selepas perlawanan separuh akhir kedua Piala Malaysia di SSMZA pada malam Isnin itu dipercayai bermula apabila sekumpulan 300 penyokong Terengganu FC (TFC) berkumpul di luar kawasan pagar SSMZA, di laluan keluar penyokong pasukan Selangor FC.

Bagaimanapun, polis bertindak menyuraikan perhimpunan itu dan mengarahkan kumpulan tersebut beredar dari kawasan stadium.

Namun semasa bas yang membawa pegawai dan pemain pasukan Selangor FC itu bergerak balik ke hotel penginapan dengan diiringi pihak polis, beberapa kumpulan tiba-tiba bertindak liar dengan melontar objek keras serta batu. – BERNAMA


Pengguna Maxis/Hotlink terima mesej peringatan skim penipuan WANGIRI

CYBERJAYA: Pengguna Maxis dan Hotlink mungkin agak terkejut hari ini apabila menerima teks pesanan ringkas (SMS) mengenai skim penipuan telefon WANGIRI.

Syarikat rangkaian telekomunikasi itu meninggalkan mesej peringatan supaya pengguna lebih berhati-hati jika menerima panggilan nombor antarabangsa yang tidak dikenali.

Antara kandungan itu menyatakan, berhati-hati dengan penipuan! Elakkan daripada menjadi mangsa penipuan telefon WANGIRI! Jangan jawab atau panggil semula sebarang panggilan daripada nombor antarabangsa atau luar biasa. Jadi pengguna yang lebih bijak dan belajar mengenal pasti penipuan atau penipuan biasa di Malaysia di www.maxis.com.my/bewareofscams.

Apa itu Wangiri? Ia dipercayai skim penipuan panggilan daripada nombor luar biasa, muncul dari Jepun, tahun ini.

Istilah Wangiri itu juga dipercayai bermaksud panggilan tak terjawab dalam bahasa Jepun.

Turut didakwa, ia bukan sahaja terjadi di Malaysia dan Jepun tetapi negara lain.

Modus operandi skim penipuan telefon ini adalah, pemanggil akan membuat panggilan tidak berjawab atau ‘missed call’, secara berulang kali.

Penerima akan membuat panggilan semula atau ‘return call’ nombor tertera di telefon.

Kesannya, cas panggilan akan dikenakan ke atas penerima panggilan dengan kadar yang tinggi dan tidak munasabah dan ia menguntungkan pemanggil sahaja.

Pemanggil sekali gus akan menerima komisen.

Kesimpulannya, jangan angkat atau jawab panggilan nombor antarabangsa atau tidak dikenali, atau jangan mudah terpedaya dengan nombor mencurigakan.

Author

Fhatihah Zakinan

View all posts

View all posts


Mangsa banjir di Batu Pahat menurun kepada 10,396 pagi ini

JOHOR BAHRU: Situasi banjir di Batu Pahat menunjukkan perkembangan positif dengan jumlah mangsa yang ditempatkan di pusat pemindahan sementara (PPS) terus menurun, setakat 8 pagi ini.

Jawatankuasa Pengurusan Bencana Negari (JPBN) memaklumkan seramai 10,396 orang masih ditempatkan di 51 PPS, berbanding 13,872 orang di 59 PPS yang direkodkan pada 8 malam tadi.

Menurut JPBN, tiga PPS yang menempatkan jumlah mangsa tertinggi adalah Sekolah Kebangsaan Seri Aman (552), Sekolah Jenis Kebangsaan (Cina) (SJKC) Li Chun (522) dan SJKC Tongkang (478).

Tiga sungai masih berada pada tahap amaran iaitu Empangan Bekok di Sungai Bekok (19.06 meter), Empangan Sembrong di Sungai Sembrong (11.17m) dan Sungai Senggarang di Senggarang (3.30m).

Bagaimanapun, cuaca diramalkan cerah di kesemua 10 daerah pada pagi ini. – BERNAMA


Insiden kepala air di KKB: Wanita China ditemukan lemas, rakan masih hilang

KUALA LUMPUR: Seorang wanita warga China ditemukan lemas manakala rakannya masih hilang selepas dihanyutkan dalam insiden kepala air ketika mandi di air terjun Kampung Orang Asli Pertak, Kuala Kubu Bharu dekat sini petang Rabu.

Fenomena kepala air di kawasan itu dipercayai berpunca daripada hujan lebat di bahagian hulu sungai yang menyebabkan paras air terjun menjadi tinggi dengan arus deras.

Pengarah Jabatan Bomba dan Penyelamat Malaysia Selangor, Wan Md Razali Wan Ismail berkata mayat Xia Yuan Ling, 55, ditemukan tersangkut di celahan batu pada 6.18 petang kira-kira 200 meter dari tempat kedua-dua mangsa dilaporkan hanyut.

“Pihak kami sedang menjalankan operasi mencari rakan mangsa iaitu seorang wanita tempatan bernama Jenny Wong, 52, dengan kaedah pencarian di permukaan,” menurutnya dalam kenyataan di sini.

Beliau berkata, mayat Xia dihantar ke Hospital Kuala Kubu Bharu untuk bedah siasat.

Wan Md Razali berkata, pihaknya menerima laporan mengenai kehilangan kedua-dua wanita pada 5.30 petang dan enam anggota dari Balai Bomba dan Penyelamat Kuala Kubu Bharu dikejarkan ke lokasi kejadian.

“Operasi mencari seorang lagi mangsa yang hilang akan diteruskan hingga 11 malam ini (Rabu) sebelum ditangguh ke esok pagi,” katanya.

Dalam perkembangan terkini, Wan Md Razali berkata, pihaknya telah berjaya menemukan mangsa kedua insiden kepala air itu pada 10.20 malam.

Beliau berkata, mayat wanita itu ditemukan di celah batu, 50 meter dari lokasi Xia dijumpai.

“Mangsa disahkan meninggal dunia oleh pasukan perubatan dan dihantar ke Hospital Kuala Kubu Bharu untuk bedah siasat.

“Operasi pencarian ditamatkan pada 11 malam,” katanya. – BERNAMA


Tiga petisyen Pilihan Raya difailkan ke SPR – Isham

Isham bagaimanapun, tidak mendedahkan tiga kawasan berkenaan, sebaliknya ia akan diumumkan kemudian.

“Tiga petisyen telah difail untuk kita buat pilihan raya semula di kawasan-kawasan ini, ada bukti-bukti yang telah kita terima, bukti kukuh bahawa telah berlaku kesalahan pilihan raya terutama daripada segi rasuah (kepada) pengundi,” katanya pada sidang media di Laman Media Perhimpunan Agung UMNO 2022 di sini, hari ini.

Beliau berkata, selain itu terdapat beberapa lagi kawasan lain yang telah dikenal pasti dan akan difailkan petisyen pilihan raya.

“Setakat ini tiga dulu yang itu telah difail sebab sebelum nak fail ini kita kena kumpul semua (bahan bukti) lengkap dulu, jadi kita dalam proses untuk kumpul segala bahan ini sebelum kita fail kepada pihak berkuasa,” katanya.

Terdahulu, Setiausaha Agung BN, Datuk Seri Dr Zambry Abdul Kadir berkata, gabungan itu akan memfailkan petisyen pilihan raya di beberapa kerusi bagi mencabar keputusan PRU15, selain mengesahkan petisyen itu mempunyai asas untuk difailkan.

Dalam pada itu, hari ini juga, seorang pengundi yang juga wakil kepada calon BN Parlimen Gua Musang Tengku Razaleigh Hamzah, memfailkan petisyen di Mahkamah Tinggi Kota Bharu untuk mencabar keputusan PRU15 bagi kawasan itu.

Petisyen itu, yang difailkan oleh Mohd Azmi Mahmood pada 3 Januari lepas, menamakan Ahli Parlimen Gua Musang, Datuk Mohd Azizi Abu Naim, daripada Perikatan Nasional (PN), Pegawai Pengurus Pilihan Raya, Ab Fatah Hasbullah dan SPR sebagai responden.

Tengku Razaleigh gagal mempertahankan kerusi itu kali ke-12 apabila beliau tewas majoriti tipis sebanyak 163 undi kepada Mohd Azizi. – BERNAMA


Polis tahan seorang penjawat awam disyaki curi barangan mangsa tanah runtuh

KUALA LUMPUR: Polis menahan seorang penjawat awam yang dipercayai mencuri barangan milik mangsa tragedi tanah runtuh di tapak perkhemahan Father’s Organic Farm, Gohtong Jaya, Batang Kali pada 16 Disember lepas.

Pemangku Ketua Polis Selangor, Datuk S. Sasikala Devi berkata, suspek berumur 27 tahun itu ditahan di sekitar Lembah Klang, semalam, dan polis akan membuat permohonan reman hari ini bagi membantu siasatan mengikut Seksyen 379 Kanun Keseksaan kerana mencuri.

Dalam persidangan media di sini hari ini beliau berkata, susulan penahanan itu, polis turut turut merampas barangan yang dipercayai milik mangsa kejadian tanah runtuh berkenaan.

Sebelum ini, Ketua Polis Daerah Hulu Selangor ,Supt Suffian Abdullah memaklumkan pihaknya mengesan satu hantaran di Facebook dipercayai daripada salah seorang ahli keluarga mangsa, yang mendakwa terdapat individu tidak bertanggungjawab menggunakan kad Touch ‘n Go milik mangsa.

Tragedi tanah runtuh pada 2.46 pagi itu mengorbankan 31 nyawa dengan 12 daripadanya adalah kanak-kanak, dan seorang bayi lelaki berusia setahun. – BERNAMA


‘Macam mana anggota polis nak hidup di KL dengan gaji RM1,500, anak isteri pula sakit?’

KUALA LUMPUR: Setiap anggota baharu dalam pasukan Polis Diraja Malaysia (PDRM) boleh dikategorikan sebagai kumpulan miskin apabila menerima gaji permulaan sebanyak RM1,441.

Paling menyedihkan apabila anggota dalam kategori terbabit ditugaskan di kawasan bandar besar seperti Kuala Lumpur, yang menjadikan mereka sebagai miskin bandar.

Pengarah Jabatan Siasatan Jenayah Bukit Aman, Datuk Seri Mohd Shuhaily Mohd Zain, berkata anggota terbabit menandatangani jawatan rekrut konstabel dengan tangga gaji RM1,441 dan selepas tamat latihan diberikan gaji dan elaun berjumlah RM1,800.

“Mereka ini akan membawa balik gaji bersih berjumlah RM1,500. Bolehkah anda hidup di Kuala Lumpur dengan jumlah gaji sebegitu?

“Itu tidak mengambil kira lagi kos biaya penyakit, anak istimewa (OKU), biaya hospital sehingga ada yang mendapatkan rawatan tiga kali seminggu.

“Jadi, ketua atau penyelia, sila ambil tahu dan kenal pasti anggota yang mengalami nasib sebegini dalam apa juga keadaan, sekiranya boleh bantu, maka bantulah mereka,” katanya pada Majlis Amanat Pengarah Jabatan Siasatan Jenayah di Universiti Sains Malaysia (USM) Pulau Pinang, baru-baru ini.

Mohd Shuhaily berkata, selain masalah anggota dalam kategori miskin atau B40, terdapat juga pegawai atau anggota yang sanggup menolak kenaikan pangkat kerana tidak mahu berpindah ke tempat tugas baharu yang mungkin lebih membebankan keluarganya yang mengalami pelbagai jenis penyakit.

“Ada anggota datang jumpa saya beritahu terpaksa tolak kenaikan pangkat sebab isterinya lumpuh dan dua anaknya mengalami penyakit ‘Cerebral Palsy’.

“Anggota itu memaklumkan setiap pagi dia perlu mengangkat isteri dan anaknya untuk dibersihkan, pakaikan baju dan siapkan segala keperluan mereka sebelum keluar bekerja.

“Katanya, walaupun berkeadaan begitu, isterinya berusaha masak nasi lemak dan anggota terbabit menjualnya di tempat kerja, manakala elaun keluar kerja yang diperolehnya diguna untuk pembiayaan perubatan.

“Dia maklumkan kepada saya, dia ada masa untuk anak-anak dan jika ditukarkan tugas, dia tak boleh membahagikan masanya. Seorang seorang ayah dan suami, belum tentu kita dapat melaksanakan tanggungjawab seperti anggota terbabit,” katanya.

Susulan itu, Mohd Shuhaily menyatakan komitmennya sebagai seorang Pengarah Jabatan Siasatan Jenayah, untuk menyelesaikan masalah logistik dihadapi jabatannya termasuk masalah kebajikan meskipun modal dan aset JSJ berada pada tahap amat menyedihkan.

“Kepada ketua jabatan siasatan jenayah, jangan main sokong saja apa-apa pertukaran atau tidak sokong pertukaran jika ada anggota yang buat permohonan itu.

“Anda perlu lihat secara teliti atau mendalam bagi setiap kes sebelum membuat pertimbangan wajar,” katanya. – Berita Harian

Authors

Media Variasi

View all posts

Diyana Rahip

View all posts

View all posts

View all posts


PPIM gesa tubuh RCI salah guna pembelian vaksin

KUALA LUMPUR: Persatuan Pengguna Islam Malaysia (PPIM) terus memperjuangkan nasib mangsa vaksin COVID-19, dan terbaharu menggesa kerajaan baharu menubuhkan Suruhanjaya Siasatan Diraja (RCI) berkaitan dakwaan salah guna pembelian dos berkenaan.

Ketua Aktivisnya, Datuk Nadzim Johan mendakwa, pihaknya menerima beberapa aduan tidak munasabah berhubung angka perbelanjaan dalam menangani wabak COVID-19, baru-baru ini.

Dakwanya, aduan terbabit disertakan dengan fakta yang perlu dikaji malah disiasat kerana jumlah perbelanjaan yang dikenal pasti sangat besar.

“Negara bukanlah kaya sangat dan rakyat menderita, apa pemimpin buat sehingga ada dakwaan salah laku seperti ini. Kami harap rakyat Malaysia dapat bersama dalam usaha ini,” katanya pada sidang media, di sini.

Nadzim, kerajaan tidak seharusnya ‘tutup mata’ dan perlu memandang perkara itu lebih serius.

“Kerajaan pusat yang baharu haruslah serius mengembalikan kestabilan dan membanteras salah laku pemimpin. Jika tidak, tiada bezanya pemimpin kini dan yang sebelumnya,” katanya.

Pakar Perunding Histopatologi dan Ahli Statistik, Dr Manimalar Selvi Naicker pula berkata, kerajaan baharu pimpinan Datuk Seri Anwar Ibrahim, perlu melantik Menteri Kesihatan daripada kalangan pengamal perubatan.

Katanya, ubat merupakan sains kompleks yang tidak mudah difahami oleh mereka yang tiada latar belakang dan ijazah perubatan.

Katanya, Menteri Kesihatan yang baharu perlu mempunyai pengalaman sekurang-kurangnya lima tahun dan sekiranya tiada Ahli Parlimen yang layak, kerajaan dicadangkan melantik seorang Senator dalam kalangan pakar perubatan.

Author

Tun Puteh Wanti

View all posts

View all posts


Bijak pilih kawan, percaya dan politik permuafakatan bantu BN menang PRU15

PUCHONG: Kerjasama politik di atas dasar kepercayaan membentuk politik permuafakatan akan membawa kemenangan Barisan Nasional (BN) pada Pilihan Raya Umum ke-15.

Calon BN di Puchong, Datuk Seri Syed Ibrahim Kader berkata, kerjasama serta membentuk semangat setiakawan bersama kesetiaan Parti Kongres India Muslim Malaysia (KIMMA) pada Pilihan Raya Negeri (PRN) Johor lalu merupakan model terbaik untuk diikuti pada PRU15 kali ini bagi meneruskan momentum kemenangan BN serta mendapat kembali sokongan rakyat.

“Pada tahun 2009, KIMMA telah membentuk politik permuafakatan bersama UMNO iaitu sebagai parti gabungan. Di sinilah bermula kerjasama UMNO dengan Barisan Nasional.

“Parti komponen BN yang lain pula, di Pilihan Raya Negeri (PRN) Johor lalu, KIMMA berganding bahu dengan MCA menerusi Presidennya, Wee Ka Siong, ramai ahli KIMMA turun di kawasan seperti Yong Peng, Paloh dan banyak lagi kawasan untuk membantu BN menakluk Johor.

“Hasilnya BN memperoleh kemenangan besar pada PRN Johor lepas, di mana terdapat di beberapa kawasan yang dimenangi BN kekuatan jentera KIMMA melebihi jumlah majoriti yang calon BN menang,” katanya.

Beliau berkata demikian ketika berucap dalam program bersama jentera pilihan raya Pusat Daerah Mengundi Seri Kembangan, di sini.

Jelas Presiden KIMMA itu lagi, model kerjasama politik yang dibina atas dasar setiakawan telah terbukti berjaya dan sekiranya diteruskan pada PRU15 yang kini sudah memasuki hari kelima kempen, BN mampu memenangi kerusi Parlimen Puchong.

“Inilah resipi kejayaan BN mendapat sokongan semula dari rakyat. Kesetiaan KIMMA di dalam gabungan sebagai Friends of BN, 45 tahun KIMMA menunggu, tidak pernah sekali pun kami menguggut keluar dari parti BN sekiranya tidak mendapat kerusi. Pada PRU14, selepas BN tewas, daripada 14 komponen parti, 10 telah keluar dari BN. Empat parti masih setia dan salah satunya adalah KIMMA.

“Perpaduan dan kepercayaan membentuk politik permuafakatan ini perlu diteruskan pada PRU15 ini untuk kita menang di Puchong,” jelasnya.

Author

Mohamad Fitri Hazim Hazam

View all posts

View all posts


Dua pekerja gerai burger maut terkena renjatan elektrik

IPOH: Dua lelaki termasuk remaja berusia 14 tahun maut dipercayai akibat renjatan elektrik dalam kejadian di gerai burger di Taman Bercham Raya di sini awal pagi tadi.

Kedua-dua mangsa meninggal dunia di lokasi kejadian sekitar pukul 1.15 pagi.

Ketua Polis Daerah Ipoh, Asisten Komisioner Yahaya Hassan berkata, orang awam menghubungi Balai Polis Tambun bagi memaklumkan kejadian tersebut.

Katanya, setibanya anggota di lokasi, didapati dua lelaki berusia 30 dan 14 tahun dalam keadaan tidak sedarkan diri di tepi gerai burger berkenaan.

“Kedua-dua mangsa disahkan telah meninggal dunia oleh petugas ambulans dari Hospital Raja Permaisuri Bainun (HRPB).

“Siasatan awal mendapati, kedua-dua mangsa merupakan pekerja di kedai burger tersebut dan dipercayai terkena renjatan elektrik semasa bekerja,” katanya di sini hari ini.

Menurut beliau, mayat kedua-dua mangsa dihantar ke Jabatan Forensik HRPB untuk proses bedah siasat bagi mengenal pasti punca kematian.

“Setakat ini, kes ini diklasifikasikan sebagai mati mengejut,” katanya. – Utusan

Authors

Media Variasi

View all posts

Diyana Rahip

View all posts

View all posts

View all posts


‘Lain kali duduk kondo, ada parkir sendiri’ – Wanita letak tong cup parkir dikecam netizen

CYBERJAYA: Isu cup parkir yang tiada kesudahan terutama di kawasan perumahan flat nyata membuatkan orang ramai tidak berpuas hati dengan sikap penduduk yang mementingkan diri sendiri.

Situasi ini boleh dilihat menerusi rakaman video ‘dashcam’ apabila seorang wanita keluar daripada keretanya lalu meletakkan sesuatu di ruangan parkir tanda ianya dimiliki oleh penghuni blok terbabit.

Video tular di aplikasi X @nanmanjoi8715 memaparkan pemilik kereta jenis Perodua Kenari dengan selamba meletakkan sesuatu di ruangan parkir walaupun mengetahui terdapat kereta lain sedang menunggu untuk parkir di situ.

Susulan itu, pemilik video terus menegur wanita itu dengan mengatakan ruangan parkir tidak boleh sesuka hati dicup sesiapa walaupun memiliki rumah di kawasan itu.

“Tak bolehlah cup-cup parkir macam tu. Kalau dah keluar tu siapa cepat dia dapatlah,” katanya dalam video.

Namun begitu, wanita itu dilihat tidak mempedulikan teguran daripada lelaki itu dan terus meletakkan tong di ruangan parkir sebelum masuk ke dalam kereta miliknya.

Bengang dengan sikap wanita terbabit, lelaki itu sekali lagi menyelar tindakan wanita itu.

“Lain kali duduk kondo, ada parking sendiri. Jangan duduk flat cup-cup parking macam ni,” selarnya.

Menjengah di ruangan komen, rata-rata warga net mengecam tindakan pemilik kereta Kenari itu.

“Lain Kali amik no plate kereta tu and buat aduan, video dah ada, now ada akta isu cup parking ni beware beruk-beruk sekalian yang suka cup parking ni,” komen netizen.

“Gigihnya cup parking. Amik tong putih letak jauh-jauh biar orang lain masuk parking situ. Then amik no plat kereta tu then buat report,” tulis netizen.

“Penguatkuasa kena tegas lah benda ni. Aku tengok ni benda ni dah jadi habit dekat mana mana tempat. Sita/saman/towing terus penduduk yang perangai macam ni. Dekat Johor ni pun sama,” tegas netizen.

Sebelum ini, Jabatan Pengangkutan Jalan (JPJ) memaklumkan perbuatan cup parkir seperti meletak kerusi, motosikal, kon, pasu bunga, berdiri atas petak parkir dan sebagainya merupakan satu kesalahan di bawah Seksyen 50 (3) Akta Pengangkutan Jalan 1987.

Individu yang didapati bersalah boleh dikenakan denda maksimum RM2,000 atau penjara tidak lebih enam bulan dan sekiranya kesalahan berulang kali kedua atau lebih, individu itu boleh dikenakan denda maksimum RM4,000 atau penjara tidak lebih 12 bulan, atau kedua-keduanya.

Author

Nurul Ain Japri

View all posts

View all posts


Kuasa kawal selia gas di Sabah diserahkan kepada negeri itu – PM Anwar

Beliau berkata, perkara itu diputuskan sebagai sebahagian daripada usaha kerajaan untuk memartabatkan Perjanjian Malaysia 1963 (MA63).

“Beberapa isu besar dapat kita luluskan umpamanya hari ini untuk gas, kita pindahkan kuasa kawal selia bekalan gas yang dahulunya di peringkat PETRONAS Persekutuan, dipindahkan kepada Sabah.

“Ini berlaku untuk Sarawak, dan kini buat Sabah pula, tentunya tarikh pelaksanaan menunggu perkenan Yang di-Pertuan Agong Al-Sultan Abdullah Ri’ayatuddin Al Mustafa Billah Shah, jadi proses itu saja, tapi kelulusan Kabinet dah diperakui hari ini,” katanya dalam sidang media selepas mempengerusikan mesyuarat mingguan Kabinet di sini hari ini.

Berkuat kuasa 1 Jun 2021, kerajaan Sarawak mempunyai kuasa penuh bagi mengawal selia aktiviti pengedaran gas di Sarawak selepas Kerajaan Persekutuan memberi pengecualian mendapatkan kebenaran di bawah Akta Kemajuan Petroleum 1974 dan lesen di bawah Akta Kawalan Bekalan 1962.

Anwar berkata, menerusi pemindahan kuasa kawal selia itu, penetapan harga dan perjanjian baharu bekalan gas di Sabah akan ditentukan oleh kerajaan negeri.

“Kuasa peletakan harga dan perjanjian baharu itu dahulunya diputuskan di pusat, tetapi dengan pemindahan kuasa, pemindahan ini menetapkan kuasa ke Sabah, tapi tentunya ada proses rundingan, tapi proses itu kepada kerajaan negeri,” katanya.

Mengenai perkembangan MA63, beliau berkata, beberapa kemajuan berhubung perkara itu akan diumumkan bulan depan.

“Seperti kita tahu (ia) dipengerusikan Timbalan Perdana Menteri Datuk Seri Fadillah Yusof, (saya) bagi tempoh sebulan, insya-Allah awal Januari bila genap sebulan kita akan umumkan beberapa kemajuan jauh lebih baik untuk selesaikan sebahagian besar isu yang dibangkitkan,” katanya.

Beliau berkata perkara lain dalam perjanjian itu yang melibatkan perundangan dan pindaan undang-undang, akan ditangguhkan hingga sidang Parlimen akan datang.

Pada 5 Disember lepas, Anwar dilaporkan berkata, Fadillah diberikan tugas untuk memastikan semua perkara yang masih tersangkut dalam MA63 disegerakan. Walaupun kebanyakan terma dalam perjanjian itu sudah dapat diselesaikan tetapi beberapa isu masih menimbulkan keresahan dalam kalangan pemimpin di Sarawak dan Sabah.

Sebelum ini Premier Sarawak, Tan Sri Abang Johari Abang Openg dilaporkan meminta Kerajaan Persekutuan memudahkan rundingan untuk mengembalikan hak Sarawak di dalam MA63 yang sudah terhakis dan berharap rundingan terhadap beberapa perkara mencapai keputusan positif. – BERNAMA


Kadar OPR 3.0 peratus penting kawal inflasi – Ahmad Maslan

CYBERJAYA: Kadar Dasar Semalaman (OPR) pada 3.0 peratus penting untuk mengawal inflasi yang kini pada kadar 2.0 peratus.

Timbalan Menteri Kewangan, Datuk Seri Ahmad Maslan berkata, sebelum pandemik Covid-19, kadar OPR adalah antara 3.0 hingga 3.25 peratus.

“Ketika era Covid-19, (OPR) diturun kepada 1.75 peratus untuk tujuan pengembangan ekonomi. Selesai Covid-19, kembali kepada 3.0 peratus.

“Semalam diumum Bank Negara Malaysia (BNM) ia terus kekal. Moga difahami kadar ini penting untuk kawal inflasi yang kini 2.0 peratus,” katanya dalam hantaran di laman Facebook pada Jumaat.

Terdahulu, Jawatankuasa Dasar Monetari (MPC) BNM memaklumkan membuat keputusan untuk mengekalkan kadar OPR pada 3.0 peratus.

Menurut MPC BNM, pada tahap OPR semasa, pendirian dasar monetari terus menyokong pertumbuhan ekonomi dan konsisten dengan penilaian semasa berhubung dengan prospek pertumbuhan dan inflasi.

Pada 6 Julai lalu, MPC BNM mengumumkan OPR kekal pada 3.0 peratus selepas kenaikan pertama tahun ini dilakukan pada Mei, meningkat 25 mata daripada 2.75 peratus pada Januari dan Mac lalu.

Author

Fazleen Safina Abd Jamil

View all posts

View all posts


Elak anak tercampak keluar, lelaki ini kongsi cara aktifkan ‘Child Safety Lock’ pada kereta

CYBERJAYA: Baru-baru ini, kecoh di media sosial kes kanak-kanak tercampak keluar dari kereta dan dilanggar sebanyak dua kali.

Kejadian tersebut sedikit sebanyak memberi pendedahan kepada orang ramai terutamanya yang sudah berkeluarga mengenai kepentingan Child Safety Lock yang terdapat pada kebanyakan jenis kenderaan.

Namun, pasti di antara pengguna tidak mengetahui cara untuk aktifkan fungsi tersebut.

Jangan risau, seorang pengguna TikTok yang dikenali sebagai Azri Tajudin ada berkongsikan cara untuk menggunakan kunci keselamatan kanak-kanak itu pada kereta anda.

Dalam video yang berdurasi selama seminit itu, Azri menunjukkan cara untuk mengaktifkan child lock pada pintu kereta.

Mungkin ada yang bertanya buat apa nak guna child safety lock sebab kereta memang ada ada ciri auto lock.

Namun, dengan ciri Child Safety Lock ini, pintu kereta tidak boleh dibuka dari dalam dan ia hanya boleh dibuka dari luar.

“Features ini boleh dikatakan ada pada semua kereta zaman sekarang.

“Ianya untuk mengelakkan anak-anak anda membuka pintu dari belah dalam semasa anda memandu.

“Cara nak guna macam ni saja, hanya turunkan lock dan tutup pintu, kemudian pintu hanya boleh dibuka dari luar sahaja,” jelasnya.

Child Safety Locks. Pada anak² yang suka dok buka lever pintu suka hati, lock lever pon skli dibuka.. Boleh guna cara ini.  #fyp #fypシ #tipskereta #tipstiktok #tipsandtricks #soncinautomobile #mazdasungaipetani #mazdakedah #mazdamalaysia

♬ Sunrise – Official Sound Studio

Oleh itu, ia memang sangat membantu untuk menjaga keselamatan anak-anak anda ketika anda sedang memandu.

Semoga bermanfaat!

Author

Nurul Ain Japri

View all posts

View all posts


Anwar, Riza menghadap Sultan Kedah, tiada kaitan REE – Saifuddin

SUNGAI PETANI: Menteri Dalam Negeri, Datuk Seri Saifuddin Nasution Ismail menjelaskan kehadiran seorang ahli perniagaan Indonesia ke Kedah, tiada kaitan dengan permohonan melombong unsur nadir bumi (REE).

Setiausaha Agung Pakatan Harapan (PH) itu berkata, tujuan kedatangan ahli perniagaan dikenali sebagai Mohamad Riza Chalid itu adalah bagi menemani Perdana Menteri, Datuk Seri Anwar Ibrahim menghadap Sultan Kedah, Sultan Sallehuddin Sultan Badlishah.

Beliau mendakwa, tiada sebarang pertemuan dibuat bersama Menteri Besar Kedah, Datuk Seri Muhammad Sanusi Md Nor antara kedua-duanya, sekali gus membuktikan tidak ada permohonan berkaitan REE dibuat.

“Kunjungan dia (Riza) adalah kunjungan menemani Datuk Seri Anwar ketika menghadap Tuanku di Istana Anak Bukit, itu saja… tiada kaitan lansung dengan REE.

“Berlaku tak pertemuan dengan Muhammad Sanusi? Tidak berlaku sama sekali. Kalau tak berlaku, tang mana mai permohonan pula? Itu saya kata merapu tadi,” katanya lapor Sinar Harian.

Beliau berkata demikian ketika hadir menemui pengundi semasa berkempen di Taman Delima di sini pada Rabu.

Hadir sama, calon PH bagi kerusi Dewan Undangan Negeri (DUN) Bakar Arang N28, Adam Loh Wei Chai dan DUN Sidam, Bau Wong Bau Ek.

“Sama seperti ketika saya katakan Sanusi telah memudahkan dalam dokumentasi Imigresen, saya menunjukkan surat yang menyatakan dengan jelas nama So Lai Fat dan Huang Zhiyi.

“Saya tunjukkan bukti tetapi dia menafikan jadi saya mengeluarkan gambar itu. Sebab itu saya kata apabila kita mengeluarkan kenyataan, kita mesti sandarkan dengan bukti. Dia mengeluarkan kenyataan tanpa bukti,” katanya.

Saifuddin turut mendakwa, Sanusi membangkitkan isu itu kerana terdesak bagi mendapatkan sokongan dalam pilihan raya negeri akan datang.

“Saya fikir ia adalah percubaan terdesak beliau untuk mengekalkan sokongan pengundi tegar PAS dan beliau merasakan terdapat pergeseran pengundi atas pagar selepas kami mendedahkan fakta (mengenai isu kecurian REE).

“Dia cuba mengalihkan perhatian kepada isu SADA (Syarikat Air Darul Aman) dan sudah tentu saya tidak melayan perkara itu,” katanya.

Sebelum ini, media melaporkan dakwaan Muhammad Sanusi bahawa Anwar telah membawa ahli perniagaan Indonesia bagi tujuan membuat permohonan melombong REE di Kedah.

Author

Media Variasi

View all posts

View all posts


PN hantar surat kepada Ismail Sabri untuk pertemuan rasmi

PUTRAJAYA: Perikatan Nasional (PN) telah menghantar surat untuk mengadakan pertemuan rasmi dengan Perdana Menteri Datuk Seri Ismail Sabri Yaakob bagi membincangkan beberapa isu yang dibangkitkan oleh perikatan itu.

Perkara itu disahkan Setiausaha Agungnya Datuk Seri Hamzah Zainudin hari ini yang memaklumkan pertemuan beliau dengan Perdana Menteri sebelum ini adalah pertemuan tidak rasmi.

“Saya menteri Kabinet, jadi saya selalu jumpa Perdana Menteri dan minggu lepas adalah jumpa dia (Perdana Menteri) tetapi tidak secara rasmi.

“Kita sembang-sembang dulu, adalah sembang tapi yang secara rasminya saya sudah minta untuk diberi tarikh baharu supaya wakil PN boleh jumpa dan membentangkan apa yang dimohon PN,” katanya ketika ditemui selepas melancarkan portal aduan buli di sini hari ini.

Pada 13 Ogos, Perdana Menteri berkata beliau telah mengadakan pertemuan bersama PN pada minggu terakhir sesi sidang Dewan Rakyat.

Ismail Sabri berkata pertemuan yang berlangsung di bangunan Parlimen itu dihadiri Hamzah dan Bendahari PN Datuk Seri Ahmad Samsuri Mokhtar.

Ditanya adakah isu jawatan Timbalan Perdana Menteri akan dibangkitkan dalam pertemuan rasmi itu nanti, Hamzah berkata beliau akan bawa apa sahaja permintaan daripada PN. – BERNAMA


Hujan lebat: 10 kenderaan rosak ditimpa pokok

KUALA LUMPUR: Sebanyak tujuh kereta dan tiga buah motosikal rosak ditimpa pokok di lapan lokasi sekitar ibu kota susulan angin kencang dan hujan lebat yang berlaku kira-kira 4 hingga 6 petang tadi.

Jurucakap Jabatan Bomba dan Penyelamat Kuala Lumpur berkata kejadian kereta rosak akibat pokok tumbang dilaporkan di hadapan  sebuah kondominium di Bukit Kiara melibatkan dua buah kereta.

“Kejadian di Bukit Tunku dan Jalan Kuang masing-masing melibatkan sebuah kereta, di Kampung Kasipillay pula melibatkan sebuah kereta yang dinaiki oleh dua individu, mereka bagaimanapun tidak mengalami apa-apa kecederaan.

“Selain itu, kejadian di Damansara Height pula melibatkan sebuah kereta manakala di Stesen Bas Jalan Duta sebuah kereta dan tiga buah motosikal rosak ditimpa pokok tumbang,” katanya ketika dihubungi malam ini.

Menurutnya, kejadian yang sama di Taman Duta dan di Hadapan Kompleks KDN di Jalan Duta, di sini, tidak melibatkan apa-apa kerosakan kenderaan. – BERNAMA


Miliki jam tangan G-Shock versi pemadam

PARA peminat tegar jam tangan Casio edisi G-Shock, kini berpeluang memiliki jam tangan itu dalam bentuk pemadam.

Casio memaklumkan jam tangan berbentuk pemadam itu berasaskan model DW-5600 dan dihasilkan sempena ulang tahun mereka yang keempat, lapor Amanz.

Rekaan itu hadir beberapa bulan selepas Casio menawarkan siri jam ikonik mereka dalam bentuk cincin.

Malah, pemadam G-Shock itu tampil dengan tiga pilihan warna iaitu hitam, merah dan kuning dengan saiz 60 peratus daripada saiz asal DW-5600.

Bagaimanapun, setakat ini promosi pemadam G-Shock itu hanya ditawarkan di Jepun sahaja.

Untuk makluman, jam tangan Casio G-Shock sudah berusia 40 tahun dan ia adalah siri jam yang cukup ikonik dan masih diminati ramai kerana kualitinya yang tahan lasak.

Author

Diyana Rahip

View all posts

View all posts


LCS belum boleh jatuhkan BN – penganalisis politik

KUALA LUMPUR: Taktik untuk menjatuhkan Barisan Nasional (BN) dengan menyamakan skandal penyelewengan 1MDB dengan isu pembekalan kapal tempur pesisir (LCS) sebenarnya belum cukup ampuh untuk menguburkan parti gabungan itu.

Ia kerana, ramai lupa bahawa isu 1MDB ‘dimainkan’ pelbagai posisi oleh tentera siber pembangkang untuk mencambah kebencian di hati rakyat hampir tiga tahun sebelum Pilihan Raya Umum ke-14 pada Mei 2018, dan BN tumbang selepas itu.

Kebimbangan turut disuarakan Perdana Menteri, Datuk Seri Ismail Sabri Yaakob bahawa pembubaran Parlimen tidak boleh dibuat sesuka hati dan secara tergesa-gesa tanpa kajian yang teliti kerana jika tersilap langkah ia akan boleh dianggap sebagai “membunuh diri”.

Penganalisis politik, Prof Dr Azmi Hassan pula berkata, dalam isu LCS dalang kelewatan penyiapan kapal itu belum diketahui sebenarnya .

“Jadi jika hendak dikatakan mahu tunggu lama seperti menyelesaikan isu LCS terlebih dahulu, ia kiraan salah.

“LCS adalah isu kelewatan menyiapkan kapal di mana kapal itu wujud bukanlah projek yang tidak wujud seperti terowong Pulau Pinang yang dikaitkan dengan Lim Guan Eng.

“Faktor ia lewat disiapkan juga banyak antaranya membabitkan kontraktor yang dihentikan pada zaman Pakatan Harapan apabila berlaku pertukaran kerajaan.

“Laporan perolehan LCS setebal 169 muka surat tak ada pun Jawatan Kuasa Kira-Kira Wang Negara (PAC) sebut ada berlakunya money trail ataupun rasuah yang wujud sama ada antara Perdana Mentei, bekas menteri-menteri pertahanan.

“Namun pembangkang menaikkan isu ini kerana tiada modal lain untuk meraih sokongan rakyat dan menanam kebencian terhadap BN,” katanya kepada MEDIA VARIASI.

Pembangkang ketika ini dikatakan sedang berpecah, DAP tidak puas hati apabila logonya tidak digunakan Pakatan Harapan kerana taktik PKR mahu meraih undi Melayu.

Malah, Pengerusi DAP Lim Guan Eng berdepan dua kes rasuah di mahkamah namun tiada anak muda yang mahu turun padang untuk bawa isu ini.

Media baru-baru ini melaporkan seorang saksi utama dalam perbicaraan kes rasuah Lim Guan Eng membabitkan pembinaan jalan utama dan terowong dasar laut di Pulau Pinang, mengaku di Mahkamah Sesyen bahawa beliau menipu pada sidang media apabila mengatakan tiada elemen rasuah dalam pembinaan terowong itu.

Pengarah syarikat Consortium Zenith Construction Sdn Bhd (CZCSB) Datuk Zarul Ahmad Mohd Zulkifli, 62, dilapor berkata, beliau berbuat demikian selepas disuruh oleh Lim agar tidak mengaitkan bekas Ketua Menteri Pulau Pinang itu dalam kes rasuah.

Berbalik kepada persoalan bilahkah waktu sesuai untuk PRU, Azmi berkata jika diikutkan seharusnya dibuat pembubaran Parlimen secepat mungkun kerana isu LCS ini belum matang.

“Belum ada orang politik atau daripada UMNO dikaitkan secara langsung dalam pelakuan rasuah LCS dalam hal ini.

“Seharusnya PRU itu dipercepatkan, kerana pembangkang belum berjaya menyamakan LCS dan 1MDB,” katanya.

Baru-baru ini Ismail Sabri mahu isu pembekalan aset Tentera Laut Diraja Malaysia (TLDM) melibatkan kontrak RM9.13 bilion perlu dijelaskan agar rakyat tidak membuat spekulasi sendiri.

Bercakap dalam temu bual Inspirasi Setahun Keluarga Malaysia bersama Perdana Menteri  Ismail Sabri menyifatkan kegagalan kerajaan dahulu berkaitan isu 1MDB ialah kerajaan gagal menjelaskan perkara sebenar kepada rakyat sehingga timbul banyak spekulasi.

Namun Ismail juga diingatkan untuk tidak masuk dalam perangkap pembangkang yang sedang menanam kebencian rakyat terhadap BN dalam isu LCS sedangkan pelakunya belum diketahui.

Pada 4 Ogos lepas, PAC mendedahkan sembilan prosiding berhubung isu LCS bermula 18 November 2020 mendapati tiada satu pun kapal LCS disiapkan.

Menurut kontrak projek secara rundingan terus yang dibayar RM6.083 bilion itu, lima kapal harus disiap dan diserahkan pada Ogos 2022.

Pembekalan enam LCS oleh Boustead Naval Shipyard Sdn Bhd itu menjadi isu ‘panas’ selepas pendedahan bahawa projek berkenaan yang sepatutnya dilaksanakan dalam tempoh 10 tahun mulai 3 Oktober 2013 hingga 2 Oktober 2023 hanya siap 53.29 peratus setakat 31 Mei 2019.

Author

Tun Puteh Wanti

View all posts

View all posts


Lelaki kesal daging babi dibayar di kaunter umum dekat P.Pinang

UMUM mengetahui bahawa haiwan seperti anjing dan babi serta keturunan daripada kedua-duanya disifatkan sebagai najis mughallazah atau najis berat.

Ini termasuk daging, air liur, darah, peluh dan kotoran daripada kedua-dua haiwan tersebut yang nyata diharamkan dalam Islam.

Meskipun ia merupakan pengetahuan asas, namun masih ada lagi segelintir pihak yang sengaja tidak mahu memahami serta tidak menjaga sensitiviti umat Islam.

Baru-baru ini, seorang lelaki menerusi laman TikTok @ChefZarul mendedahkan bahawa, sebuah pasar raya hanya membiarkan pelanggan membayar potongan daging babi di kaunter umum.

Lebih teruk, kaunter tersebut dibasahi dengan air daripada daging babi tersebut.

Perkara ini menyebabkan kegusaran pelanggan lain khususnya umat Islam tentang kebersihan premis itu, selain terpaksa menyertu barangan yang bercampur dengan cecair daripada daging babi berkenaan.

Lelaki itu berkata, pasar raya tersebut sepatutnya menyediakan kaunter khas buat pelanggan yang ingin membeli daging babi terbabit.

Justeru, katanya, dia terpaksa menularkan video mengenai perkara itu, bagi memberi peringatan kepada umat Islam lain supaya berhati-hati ketika membeli-belah di pasar raya tersebut.

#Isu sekarang ni Babi Diletak Dikaunter Umum,Ada Air N Basah Diletak Bersama Brg Umum Yg Lain. Tolong Jaga Sensitiviti Umat Islam…

♬ Dramatic Military – Faid rafanda

Video yang dirakam pada Jumaat lalu itu dipercayai berlaku di Permatang Pauh, Pulau Pinang.

Dalam perkongsian berasingan, lelaki itu menerjah ke sebuah lagi pasar raya terkemuka di Bukit Minyak, dekat Seberang Perai, Pulau Pinang.

Menerusi video yang dirakam pada Sabtu itu, penjaga kaunter pasar raya itu mendakwa bahawa, bukan sahaja minuman keras dibayar di kaunter umum, malah ada ketikanya daging babi dibayar di kaunter sama.

Replying to @sonofannaharajunior #sah #benar #kpdnkk #islam #jakim #pmx #ppim #semboyan #itstrue #babi #arak #nonhalal

♬ original sound – CHEF ZARUL CHANNEL – CHEF ZARUL CHANNEL

Hasil perbualan di dalam video itu juga mendapati, penjaga kaunter tersebut sudah pun memberi teguran berhubung perkara tersebut, namun tidak diendahkan.

Setakat berita ini ditulis, belum ada sebarang kenyataan daripada pihak berwajib berhubung kedua-dua kejadian itu.

Author

Fazleen Safina Abd Jamil

View all posts

View all posts


Lima lagi PPS dibuka, mangsa banjir di Johor meningkat kepada 1,093 orang

JOHOR BAHRU: Jumlah mangsa banjir di Johor terus meningkat kepada 1,093 orang setakat 4 petang ini berbanding 422 mangsa yang direkodkan pada pukul 2 petang tadi, susulan hujan lebat yang turun tidak henti-henti sejak awal pagi tadi.

Jawatankuasa Pengurusan Bencana Negeri (PPBN) memaklumkan lima lagi pusat pemindahan sementara (PPS) baru dibuka menjadikan kesemuanya 13 PPS di Daerah Kluang, Segamat dan Kota Tinggi.

“Segamat merupakan daerah paling teruk terjejas dengan 975 mangsa daripada 273 keluarga, yang ditempatkan di lapan PPS.

Bagi Daerah Kluang pula, seramai 75 orang daripada 19 keluarga dipindahkan ke empat PPS sementara 43 penduduk daripada enam keluarga di Daerah Kota Tinggi dipindahkan ke sebuah PPS,” kata jawatankuasa itu dalam satu kenyataan, petang ini.

Menurut jawatankuasa itu juga, setakat ini tiada jalan yang ditutup di negeri ini dengan kesemuanya masih boleh dilalui oleh semua kenderaan.

Berdasarkan data Jabatan Pengairan dan Saliran, empat sungai di Johor telah melepasi paras berbahaya dengan trend menaik iaitu Sungai Muar (muara Sungai Gemas) berada di paras 19.04 meter (m), Sungai Lenik (Ladang Chaah) di paras 6.4m, Sungai Segamat (Segamat Kecil) di paras 37.97m dan Sungai Kahang (Kampung Contoh) di paras 14.41m. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


PRU15: PDRM gerakkan 94,411 pegawai, anggota di seluruh negara – KPN

KUALA LUMPUR: Polis Diraja Malaysia (PDRM) akan mengatur gerak seramai 94,411 pegawai dan anggotanya daripada 120,557 warga pasukan itu di seluruh negara untuk penugasan berkaitan Pilihan Raya Umum Ke-15 (PRU15).

Ketua Polis Negara, Tan Sri Acryl Sani Abdullah Sani berkata, PDRM mengambil maklum pembubaran Parlimen oleh Perdana Menteri, Datuk Seri Ismail Sabri Yaakob hari ini bagi memberi laluan untuk PRU15.

Beliau berkata, PDRM juga akan bekerjasama dengan semua agensi terutamanya Suruhanjaya Pilihan Raya (SPR) bagi memastikan proses pemilihan demokratik itu nanti lancar.

“Selain penempatan anggota dan kerjasama dengan SPR, PDRM turut mengatur persediaan untuk berganding bahu dengan agensi penyelamat bagi menghadapi kemungkinan berlakunya bencana alam dalam tempoh berlangsungnya PRU15.

PDRM meminta orang ramai agar bekerjasama memainkan peranan agar pilihan raya umum kelak berlangsung tanpa sebarang insiden yang tidak diingini,” katanya dalam satu kenyataan hari ini.

Acryl Sani berkata, sebagai anggota masyarakat yang matang dalam menghadapi senario politik, usaha semua pihak untuk mengelak daripada menyentuh perkara-perkara sensitif amat diperlukan.

Menurutnya, PDRM komited dalam menjalankan penugasan bagi memastikan keselamatan dan ketenteraman awam sentiasa terpelihara.

Terdahulu, Ismail Sabri dalam perutusan khas yang disiarkan menerusi siaran langsung stesen televisyen tempatan, mengumumkan pembubaran Parlimen dan menyatakan bahawa ia dilaksanakan bagi menoktahkan suara-suara yang selama ini meratib keabsahan kerajaan, kerajaan pintu belakang dan kerajaan tebuk atap.

Perdana Menteri berkata dengan pembubaran itu, mandat akan dipulangkan kepada rakyat bagi negara menzahirkan kestabilan politik dan mewujudkan kerajaan teguh, stabil serta dihormati selepas PRU15. – BERNAMA

Authors

View all posts

View all posts


Tiket perlawanan persahabatan Harimau Malaya mula dijadual hari ini

KUALA LUMPUR: Peminat bola sepak tanah air boleh mendapatkan tiket aksi persahabatan Tier 1 bermula hari ini, melibatkan skuad Harimau Malaya menentang Kepulauan Solomon dan Papua New Guinea di Stadium Sultan Mizan Zainal Abidin, Terengganu pada 14 dan 20 Jun.

Persatuan Bolasepak Malaysia (FAM) menerusi laman Facebook rasminya memaklumkan penjualan tiket berharga RM30 ditetapkan bagi tempat duduk terbuka dan RM5 untuk kanak-kanak berusia 6 hingga 12 tahun boleh didapati menerusi laman sesawang https://www.tickethotline.com.my/.

FAM turut memaklumkan tiada penjualan tiket secara fizikal di stadium dilakukan melibatkan perlawanan dengan kedua-dua negara terbabit.

Skuad kendalian Kim Pan Gon itu dijadual berdepan perlawanan Antarabangsa Tier 1 yang pertama menentang Kepulauan Solomon pada 14 Jun sebelum menentang Papua New Guinea bagi aksi kedua 20 Jun di stadium berkenaan.

Aksi persahabatan tersebut adalah sebagai medan persediaan Harimau Malaya menjelang Piala Asia 2023 yang akan berlangsung di Qatar, Januari tahun depan.

Pasukan negara  sebelum ini, mengharungi dua aksi persahabatan di Stadium Sultan Ibrahim, Johor pada Mac, menyaksikan skuad kebangsaan mencatat kemenangan 1-0 dan 2-0 masing-masing ke atas Turkmenistan dan Hong Kong.

Stadium Nasional Bukit Jalil, yang menjadi venue keramat skuad Harimau Malaya, tidak dapat digunakan berikutan kerja-kerja penggantian rumput pada masa ini. – BERNAMA


PM Anwar mahu budaya beri cenderahati dihentikan

KUALA LUMPUR: Perdana Menteri, Datuk Seri Anwar Ibrahim mengingatkan semua pihak agar tidak memberi sebarang cenderahati kepadanya.

Menerusi satu hantaran dalam laman Facebook rasminya, Anwar berkata, budaya itu mesti dihentikan.

“Saya hargai niat baik saudara saudari semua tetapi ini tidak bersesuaian dengan etika pengurusan dan pimpinan serta ia membebankan rakyat,” katanya.

Anwar sebelum ini menolak menggunakan kereta jenis Mercedes S600 yang dibeli dan diperoleh Jabatan Perdana Menteri (JPM) sebelum beliau memasuki pejabat selepas mengangkat sumpah sebagai Perdana Menteri ke-10, pada 24 November lepas.

Langkah itu diambil kerana beliau tidak mahu sebarang perbelanjaan baharu dibuat ke atasnya. – BERNAMA


1MDB minta tambah hutang di luar negara, Bank Negara tolak

KUALA LUMPUR: Mahkamah Tinggi di sini, hari ini diberitahu 1Malaysia Development Berhad (1MDB) cuba menambah hutang berjumlah RM4.9 bilion daripada sumber bank luar pesisir, namun ia tidak diluluskan oleh Bank Negara Malaysia (BNM).

Bekas Gabenor BNM, Tan Sri Dr Zeti Akhtar Aziz berkata, 1MDB membuat permohonan itu pada 3 Jun 2014, sebelum bank pusat menerima maklumat daripada risikan kewangan luar negara mengenai kemungkinan syarikat berkenaan terbabit dalam penyelewengan dana.

“BNM menolak permohonan ini dan oleh itu ia menghalang ‘skim besar’ yang mereka (1MDB) rancang,” katanya.

Zeti berkata demikian ketika menjawab soalan peguam bela Tan Sri Muhammad Shafee Abdulah pada perbicaraan kes rasuah dan pengubahan wang haram membabitkan dana RM2.3 bilion milik 1MDB dihadapi bekas Perdana Menteri, Datuk Seri Najib Razak.

Saksi ke-46 pendakwaan itu berkata, syarikat terbabit kemudian mengemukakan rayuan terhadap keputusan BNM, namun rayuannya juga ditolak.

Disoal Muhammad Shafee sama ada 1MDB berusaha merayu kepada Kementerian Kewangan yang diterajui oleh Najib ketika itu, Zeti menjawab, “saya tidak tahu mengenainya.”

Katanya, beliau juga tidak mengetahui sama ada Najib menghubungi BNM dan memintanya menyemak semula keputusan itu.

Sementara itu, Zeti berkata, BNM perlu menimbangkan 1MDB mungkin menyimpan dana di luar negara untuk membayar balik hutang asingnya, namun syarikat itu tidak dapat memberikan sebarang maklumat mengenainya kerana dana itu sebenarnya tiada.

Beliau berkata, ketika perkara itu sedang diteliti pada 2015 dan 2014, 1MDB cuba mengambil hutang asing sekali lagi dan terpaksa membuat permohonan pada 3 Jun 2014.

Kataya, susulan itu 1MDB didenda RM15 juta selepas gagal mendapatkan kembali semua dana syarikat itu yang dikatakan disimpan di luar negara, di mana denda dilunaskan sepenuhnya pada 25 Mei 2016.

Menurutnya, dengan membayar denda berkenaan, 1MDB secara tidak langsung mengakui ia tidak mempunyai sebarang pelaburan atau simpanan di luar negara.

Zeti memberikan keterangan terhadap Najib, 70, yang menghadapi empat pertuduhan menggunakan kedudukannya mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.

Perbicaraan di hadapan Hakim Mahkamah Rayuan yang bertindak sebagai Hakim Mahkamah Tinggi, Datuk Collin Lawrence Sequerah bersambung esok. – Berita Harian

Author

Media Variasi

View all posts

View all posts


Bekas Ahli Parlimen Padang Serai diarah bayar ganti rugi RM150,000 kepada suami isteri

KUALA LUMPUR: Mahkamah Tinggi di sini hari ini memerintahkan bekas Ahli Parlimen Padang Serai, N. Gobalakrishnan membayar ganti rugi RM150,000 kepada sepasang suami isteri berhubung mesej WhatsApp berbaur fitnah membabitkan dakwaan mereka menipu beberapa ahli perniagaan.

Pesuruhjaya Kehakiman, Datuk Raja Ahmad Mohzanuddin Raja Mohzan membuat keputusan itu selepas membenarkan saman pasangan itu terhadap Gobalakrishnan.

Ketika mengesahkan perkara itu, peguam Rueben Mathiavaranam yang mewakili pasangan tersebut berkata, mahkamah turut mengarahkan Gobalakrishnan membayar RM40,000 sebagai kos kepada seorang juruterbang iaitu S. Selvakumar dan isterinya, R. Indrani yang merupakan bekas Bendahari Parti Keadilan Rakyat cawangan Sungai Siput.

Beliau berkata dalam penghakimannya, Raja Ahmad Mohzanuddin memutuskan ketiga-tiga mesej defendan melalui WhatsApp pada 4 Jun 2019 adalah bersifat fitnah terhadap pasangan itu.

“Mahkamah turut menolak tuntutan balas Gobalakrishnan terhadap Indrani kerana ketiadaan bukti,” kata Rueben.

Pernyataan tuntutan pasangan itu, yang difailkan pada 7 November 2019, antara lain memohon ganti rugi am, perintah injunksi bagi menghalang defendan daripada terus menulis atau menyiarkan perkataan berbaur fitnah, faedah, kos dan relief lain yang difikirkan sesuai oleh mahkamah. – BERNAMA


PAS nafi Mahathir bertanding PRK Kemaman

KUALA TERENGGANU: PAS menafikan parti itu kemungkinan meletakkan bekas Perdana Menteri, Tun Dr. Mahathir Mohamad sebagai calon pada Pilihan Raya Kecil (PRK) Kemaman.

Naib Presiden PAS, Datuk Seri Ahmad Samsuri Mokhtar berkata, beliau tidak pernah dimaklumkan mengenai calon PAS yang bakal bertanding di kerusi tersebut sebaliknya mengetahui ura-ura tersebut menerusi media sosial.

“Tidak ada perbincangan setakat hari itu dan kami pun sebenarnya belum ‘sit down’ (bincang) dalam kalangan pimpinan tertinggi (PAS) tentang persiapan menghadapi pilihan raya terutama penentuan calon.

“Tarikh nak bincang (calon) pun belum ada lagi, mungkin minggu depan saya akan ke kuala Lumpur,” katanya ketika ditemui pemberita ketika ditemui pada Persidangan Dewan Undangan Negeri (DUN) Terengganu di Wisma Darul Iman, di sini, hari ini.

Ahmad Samsuri berkata demikian ketika diminta laporan sebuah portal yang menyebut sumber rapat bekas Perdana Menteri itu mengenai dakwaan PAS kemungkinan meletakkan Mahathir sebagai calon pada PRK Kemaman.

Menurut laporan itu, kehadiran Mahathir di Dewan Rakyat akan membolehkan ahli politik veteran itu membangkitkan isu negeri dengan lebih baik.

Mahathir baru-baru ini dilantik sebagai penasihat tidak rasmi kepada empat kerajaan negeri pimpinan PAS.

Selain itu, Ahmad Samsuri yang juga Menteri Besar Terengganu memberitahu, PAS tiada rancangan untuk meletakkan calon Bersatu bertanding di Parlimen tersebut kerana ia merupakan kerusi tradisi PAS.

Namun, katanya, pihaknya juga tidak menolak kemungkinan akan mempertaruhkan penyandang kerusi, Che Alias Hamid untuk mewakili PAS sekali lagi pada PRK Parlimen Kemaman.

“Segala kemungkinan berkaitan calon boleh berlaku termasuk calon luar selagi penamaan calon tidak dibuat,” ujarnya.

Pada PRU15 lalu, Che Alias memenangi kerusi Parlimen Kemaman dengan majoriti 27,179 undi.

Beliau yang memperoleh 65,714 undi menewaskan calon Barisan Nasional (BN), Datuk Seri Ahmad Said yang mendapat sebanyak 38,535 undi, calon Pejuang, Rosli Ab. Ghani (506 undi) dan calon Pakatan Harapan, Hasuni Sudin (8,340 undi). – Utusan

Author

Media Variasi

View all posts

View all posts


Nafuzi terkilan sikap tidak profesional kelab

KUALA NERUS: Sekian lama memendam rasa, pengendali Terengganu FC (TFC) Nafuzi Zain akhirnya meluahkan rasa terkilan dengan layanan pihak pengurusan Terengganu Football Club Sdn Bhd (TFCSB) terhadapnya.

Rasa kecewa yang disuarakan itu berkaitan dengan tawaran lanjutan kontrak sebagai pengendali skuad Penyu musim depan yang disifatkan sebagai tidak profesional dan menghormati kedudukannya sebagai ketua jurulatih.

Nafuzi berkata sebagai sebuah kelab profesional, tidak sepatutnya TFCSB menggunakan khidmat ‘kitman’ sebagai orang tengah untuk menyerahkan surat tawaran tanpa beliau dipanggil untuk sebarang perbincangan.

“Saya betul-betul terkilan dilayan seperti itu. Saya terima surat tawaran lanjutan kontrak bertarikh 27 Oktober pada 29 Oktober dan ia diserahkan oleh kitman kepada saya di padang ketika latihan,” katanya selepas perlawanan suku akhir kedua Piala Malaysia menentang KL City FC di Stadium Sultan Mizan Zainal Abidin (SSMZA) malam tadi.

TFC menepati ramalan apabila berjaya melangkah ke peringkat separuh akhir Piala Malaysia selepas menewaskan KL City dengan agregat 4-1.

Menurut Nafuzi, beliau terpaksa meluahkan segala rasa yang terbuku di hati kerana pengorbanannya dirasakan seperti tidak dihargai dan sebagai majikan, TFCSB berhak untuk membuat sebarang keputusan berkaitan kontrak, tetapi perlu dilakukan secara profesional.

“Sepatutnya perlu ada perbincangan untuk hala tuju pasukan dan persediaan musim depan, perancangan jurulatih dan pihak pengurusan perlu selari kerana itu yang terbaik.

“Tetapi itu tak berlaku, saya diberi tawaran dan perlu setuju dengan Indeks Petunjuk Prestasi (KPI) yang ditetapkan, sama seperti apa yang berlaku tahun lepas,” katanya.

Pengendali kelahiran Kelantan itu berkata tempoh 14 hari untuk beliau mengemukakan jawapan balas berhubung tawaran lanjutan kontrak itu berakhir hari ini.

Katanya, beliau akan hadir ke pejabat TFCSB untuk menyerahkan surat jawapan, sekali gus mengakhiri semua tanda tanya serta khabar angin mengenai hala tuju jurulatih muda itu di Liga Malaysia musim depan.

“Apa pun keputusan saya, ia bukanlah disebabkan faktor wang atau gaji. Apa yang saya harapkan cuma sedikit penghargaan setelah membawa TFC ke pentas final Piala FA dan Piala Konfederasi Asia (AFC) tahun depan,” katanya. – BERNAMA

Author

MEDIAVARIASI

View all posts

View all posts


Meriahkan program ‘Sepang Berselawat’ di Cyberjaya Sabtu ini!

JOM meriahkan program Selawat Perdana “Sepang Berselawat” pada 7 Oktober 2023 di Dewan Serbaguna Masjid Raja Haji Fi Sabilillah, Cyberjaya.

Program anjuran Majlis Perbandaran Sepang (MP Sepang) dengan kerjasama Masjid Raja Haji Fi Sabilillah, Cyberjaya dan Pejabat Agama Islam Daerah Sepang itu diadakan bersempena Majlis Sambutan Maulidur Rasul Peringkat Daerah Sepang Tahun 2023.

Pelbagai aktiviti menarik dirancang sepanjang program seperti Tea Talk bersama Ustazah Da’i Nur Hidayu; Perarakan Maulidur Rasul; Persembahan Nasyid daripada Kumpulan Inteam Qasidah dan Alunan Selawat dari Kumpulan Mahabbah D Itqan.

Malah, turut diadakan Karnival Masjid yang meliputi aktiviti santai seperti Forum Perdana Maulidur Rasul; Pertandingan Khutbah; Pertandingan Khat; Aktiviti Berkuda: Aktiviti jualan dan pameran serta banyak lagi!

Untuk makluman, program Selawat Perdana yang diadakan ini merupakan tahun ke-5 penganjurannya oleh pihak MP Sepang bermula pada tahun 2019 dan kemasukan adalah percuma.

Author

Diyana Rahip

View all posts

View all posts


Kesemua 30 rakyat Malaysia yang terkandas di Sudan berlepas ke Jeddah

PUTRAJAYA: Kesemua 30 rakyat Malaysia yang terkandas di ibu negara Sudan Khartoum, selamat meninggalkan Port Sudan ke Jeddah Arab Saudi awal hari ini (waktu Sudan).

Kementerian Luar Malaysia (Wisma Putra) berkata, semua rakyat Malaysia meninggalkan pelabuhan itu dengan menaiki kapal tentera laut Arab Saudi, selepas menempuh perjalanan yang sukar selama 30 jam melalui darat bermula dari Khartoum.

“Perjalanan merentasi Laut Merah dijangka mengambil masa sekurang-kurangnya 12 jam,” katanya dalam ciapan tweet hari ini.

Wisma Putra turut merakamkan penghargaan ikhlas kepada Kerajaan Arab Saudi dan UAE kerana menjayakan pemindahan itu.

Kenyataan itu menyebut bahawa atas semangat belas kasihan, Malaysia turut membantu warga Kemboja, Palestin, Filipina, Singapura, Sudan, Thailand, dan Amerika Syarikat meninggalkan Sudan dengan selamat di bawah pengawasan rapi dan usaha operasi pemindahan Malaysia.

Setakat ini, lebih 400 orang dilaporkan terbunuh dan lebih 3,500 cedera sejak konflik bersenjata antara Angkatan Tentera Sudan dan pasukan separa tentera Rapid Support Forces (RSF) tercetus pada 15 April lalu. – BERNAMA


MPM kecewa tiada bajet khusus pembangunan atlet OKU

PETALING JAYA: Majlis Paralimpik Malaysia (MPM) gusar apabila pihaknya akan kehilangan bakat-bakat baharu untuk diketengahkan ke pentas dunia selepas tiada peruntukan khusus diberikan terutama program bagi mencari bakat baharu di peringkat akar umbi.

Presiden MPM, Datuk Seri Megat D Shahriman Zaharudin berkata, pihaknya hampa apabila peruntukan RM12 juta yang diumumkan dalam Belanjawan 2024 hari ini hanya untuk program latihan dan persediaan atlet ke temasya sukan para antarabangsa.

Tegas Megat, peruntukan tersebut tidak termasuk bagi mencari bakat baharu di peringkat akar umbi sekali gus menyukarkan pihaknya memandangkan barisan atlet elit yang ada pada ketika ini semakin berkurangan.

“Tiada peruntukan langsung untuk program akar umbi dan ia sesuatu yang amat mengecewakan bagi kami di MPM dan kesemua 25 persatuan di bawah MPM kerana bajet untuk program akar umbi amat penting.

“Bagi mencari atlet pelapis ia perlu dimulakan dibangku sekolah lagi agar kita mampu menyediakan atlet baharu. Ini satu berita yang hampa juga dan bukan mudah untuk mencari atlet dalam kalangan orang kelainan upaya (OKU).

“Ketika ini, atlet elit ada yang sudah berumur dan ada yang nak pencan. Pengumuman ini secara tidak langsung memberi satu gambaran seolah-olah yang kerajaan tidak menghargai mereka.

“Saya percaya semua rakyat Malaysia tahu bahawa dalam tempoh 4 tahun ini yang membanggakan sukan negara ialah Sukan Paralimpik sendiri,” kata Megat ketika dihubungi Kosmo! hari ini. – Kosmo

Authors

Media Variasi

View all posts

Diyana Rahip

View all posts

View all posts

View all posts


Anak sanggup pukul, pijak, sepak ibu sebab tak beri RM20

TANAH MERAH: Hanya kerana tidak diberi RM20, seorang anak dipercayai memukul, memijak, menampar dan menyepak ibunya di Kampung Gual Jedok di sini pada Ahad.
Dilaporkan, suspek meminta duit berkenaan untuk membeli dadah bagi melampiaskan ketagihannya itu.

Tindakan suspek menyebabkan ibunya yang berusia 65 tahun mengalami kecederaan bengkak di kepala, dahi dan mata serta sakit pada bahagian badan.

Ketua Polis Daerah Tanah Merah, Superintendan Mohd Haki Hasbullah berkata, hasil siasatan awal mendapati kejadian itu berlaku di hadapan pintu rumah mereka.

“Ibu dan anaknya yang berusia 32 tahun itu dikatakan tinggal berdua di rumah tersebut.
“Semasa kejadian suspek telah bertindak menarik, menampar, menendang dan memijak kepala mangsa.

“Kejadian tersebut telah dirakam oleh cucu wanita terbabit yang tinggal bersebelahan dengan rumah berkenaan,” katanya seperti dilapor Sinar Harian.

Menurut beliau, kejadian tersebut berpunca daripada keengganan warga emas itu memberikan wang kepada suspek sehingga dia sanggup bertindak luar kawalan.

Maklumnya lagi, sebelum ini suspek yang merupakan pemegang kad orang kurang upaya (OKU) mental daripada Jabatan Kebajikan Masyarakat (JKM) sering mengamuk meminta wang dengan mangsa.

Katanya, lelaki terbabit yang merupakan bekas anggota tentera dan telah dibuang kerja pada tahun 2013 serta merupakan anak keempat daripada lima beradik.

“Ekoran daripada kejadian itu mangsa telah alami kecederaan dan mendapatkan rawatan sebagai pesakit luar di Hospital Tanah Merah.

“Suspek telah berjaya ditangkap dan hasil soal siasat awal mendapati dia telah mengaku memukul ibunya kerana tidak memberikan wang yang diminta.

“Hasil ujian air kencing menunjukkan lelaki berkenaan positif methamphetamine dan mempunyai dua rekod lampau berkait dengan dadah,” katanya.

Mohd Haki menyatakan suspek ditahan untuk siasatan lanjut bawah Seksyen 323/18A Akta Keganasan Rumah Tangga.

Author

Diyana Rahip

View all posts

View all posts


Padah minta tolong bomba cabut sikat tersangkut di rambut anak, wanita ini terima kecaman netizen

UMUM mengetahui tugas anggota Jabatan Bomba dan Penyelamat (JBPM) bukan sahaja memadam kebakaran namun, turut menolong orang awam yang berada dalam kesulitan.

Baru-baru ini, tular video memaparkan seorang wanita bergelar ibu bertindak meminta bantuan anggota JBPM apabila tidak berjaya mengeluarkan sikat yang tersangkut di rambut anaknya.

Difahamkan, wanita tersebut telah mencuba pelbagai cara untuk mengeluarkan sikat rambut namun tidak berjaya.

Tambahnya, dia sebolehnya ingin mengelakkan rambut anaknya dari dibawa ke salon kerana risau akan digunting.

Sehubungan itu, dia memutuskan untuk membawa anaknya ke balai bomba di Sungai Buloh untuk meminta pertolongan mengeluarkan sikat yang tersangkut di rambut anaknya itu.

Tidak sampai 15 minit, sikat itu akhirnya berjaya dikeluarkan oleh anggota bomba yang menolongnya.

Walau bagaimanapun, video wanita itu mengundang kecaman netizen di pelbagai platform media sosial.

“Tak tahulah macam tak nampak keperluan rambut anak tersangkut sikat sampai nak kena panggil bomba, potong jelah rambut anak tu. I don’t know mungkin itu juga masalah yang bomba kena selesaikan,” komen netizen.

“Bodohnya sikat tersangkut kat rambut anak pastu mak dia bawak pergi balai bomba mintak tolong bomba keluarkan sikat…. sebab tak nak potong rambut anak,” selar netizen

“Kadang kadang orang ramai ni macam nak ‘menyalahguna’ kebaikan dan perkhidmatan bomba pon ada tau dia macam meluat sikit tau kalau benda benda simple pon nak mintak tolong bomba, kesian aa bomba semua benda nak kena buat,” tulis netizen.

Tinjauan MEDIA VARIASI di TikTok wanita itu menunjukkan ruangan komen di video berkenaan telah ditutup.

Author

Nurul Ain Japri

View all posts

View all posts


PN persembah nama calon MB kepada Raja Perlis petang ini

KANGAR: Perikatan Nasional (PN) Perlis akan mempersembahkan nama calon Menteri Besar baharu bagi mendapat perkenan Raja Perlis, Tuanku Syed Sirajuddin Putra Jamalullail petang ini.

Pengerusi PN Perlis, Shukri Ramli berkata PN pusat telah menyampaikan watikah kepada pihaknya untuk mempersembahkan nama calon tersebut dan pelantikan menteri besar perlu mendapat perkenan Raja Perlis sepertimana termaktub dalam Undang-Undang Tubuh Negeri Perlis.

“Semalam kita (PN Perlis) telah melakukan perjumpaan dengan pucuk pimpinan parti dan kami sebulat suara bersetuju untuk mempersembahkan satu nama calon Menteri Besar Perlis yang baharu kepada Raja Perlis petang ini,” katanya kepada Bernama di sini hari ini.

Shukri yang juga Pesuruhjaya PAS negeri berkata, urusan pembentukan kerajaan negeri baharu di bawah PN berjalan lancar.

Setiausaha Agung PN, Datuk Seri Hamzah Zainuddin pada satu perjumpaan dengan jentera PN Perlis beberapa bulan lepas berkata sekiranya PN menguasai Perlis, menteri besar akan dilantik dalam kalangan Ahli Dewan Undangan Negeri (ADUN) daripada PAS sebagai menghormati parti itu yang lebih senior dalam gabungan berkenaan.

Pada PRU15, PN berjaya menyapu bersih hampir seluruh kerusi Dewan Undangan Negeri (DUN) apabila berjaya menawan 14 daripada 15 kerusi, selain memenangi kesemua tiga kerusi Parlimen iaitu Padang Besar, Arau dan Kangar.

Hanya satu kerusi DUN dimenangi oleh Pakatan Harapan (PH) menerusi Gan Ay Lin daripada PKR yang mengekalkan kemenangan di DUN Indera Kayangan.

Barisan Nasional (BN) pula mencatat keputusan terburuk sepanjang PRU di Perlis, apabila gagal mempertahankan sebarang kerusi termasuk kerusi DUN Bintong susulan kekalahan Menteri Besar Perlis, Datuk Seri Azlan Man kepada calon PN-PAS, Fakhrul Anwar Ismail dengan majoriti 4,329 undi dalam persaingan enam penjuru. -BERNAMA


Pecah rumah: Empat warga Rohingya termasuk remaja perempuan 14 tahun ditahan

JOHOR BAHRU: Polis menahan empat warga Rohingya termasuk seorang remaja perempuan berusia 14 tahun yang disyaki melakukan kegiatan pecah rumah di sekitar daerah ini, Batu Pahat dan Kulai dalam beberapa serbuan Khamis lepas.

Ketua Polis Johor, Datuk Kamarul Zaman Mamat berkata, suspek terdiri daripada dua lelaki dan dua perempuan serta berusia lingkungan 14 hingga 27 tahun.

“Kumpulan ini disyaki mula bergiat aktif melakukan jenayah berkenaan pada pertengahan tahun ini dan modus operandi kumpulan ini adalah melakukan pecah rumah semasa penghuni tiada pada siang hari (waktu bekerja… Sasaran kumpulan ini adalah barang kemas dan wang tunai,” menurutnya dalam kenyataan hari ini.

Beliau berkata, polis turut merampas sebuah kereta jenis Proton Persona, 10 keping resit pajak gadai dan 16 set barang kemas pelbagai jenis.

Katanya polis sedang giat mengesan seorang lagi wanita warga Rohingya yang masih bebas dan dikenali sebagai Norjahan Ismail, dipercayai dalang kegiatan pecah rumah itu.

Kamarul Zaman juga berkata dengan tertangkapnya keempat-empat individu, enam kes pecah rumah membabitkan kerugian bernilai kira-kira RM50,000 berjaya diselesaikan.

Kes disiasat mengikut Seksyen 457 Kanun Keseksaan. – BERNAMA


Warga asing selamba buka kedai nombor ekor dalam pangsapuri di Klang

KLANG: Aktiviti licik sembilan peniaga warga asing termasuk pemegang kad Suruhanjaya Pelarian Pertubuhan Bangsa-Bangsa Bersatu (UNHCR), yang berniaga secara haram terbongkar apabila diserbu pihak berkuasa.

Serbuan dalam kawasan pangsapuri di Taman Sentosa di sini, yang dilakukan selama enam jam bermula jam 8 malam itu mendapati, ada yang menjalankan kedai nombor ekor dengan lokasi itu menjadi tumpuan susulan terdapat asrama pekerja asing.

Pengarah Komunikasi Korporat Majlis Perbandaran Klang (MPK), Norfiza Mahfiz berkata, hasil pemeriksaan mendapati peniaga terdiri daripada warga Bangladesh, Rohingya dan Pakistan berusia 30 hingga 40-an.

Katanya, mereka menjalankan perniagaan seperti kedai runcit, gunting rambut dan jahit pakaian sejak dua bulan lalu.

“Ada antara premis ini dijalankan oleh seorang wanita yang merupakan pemegang kad UNHCR selain seorang lelaki warga Indonesia bertaraf pemastautin tetap menjalankan kedai nombor ekor tanpa lesen.

“Kita tidak menolak kemungkinan perniagaan ini wujud dan mendapat permintaan khususnya di kalangan warga asing susulan terdapat asrama pekerja asing disediakan di pangsapuri tersebut,” katanya seperti dilapor Kosmo.

Beliau menegaskan, pihaknya tidak berkompromi dengan perkara tersebut, manakala dua kompaun telah dikeluarkan selain lapan sitaan terhadap premis tersebut.

Tambah Norfiza, dua notis turut dikeluarkan bagi pemberhentian aktiviti perniagaan serta-merta.

“Semua tindakan dilakukan mengikut Undang-Undang Kecil MPK. Kita akan memperhebatkan operasi berkenaan dari masa ke masa terutama lokasi tumpuan warga asing.

“Malah, MPK juga tidak mengeluarkan lesen kepada warga asing untuk berniaga,” katanya.

Author

Fazleen Safina Abd Jamil

View all posts

View all posts


Belanjawan 2024: Kerajaan sedia RM6.8 bilion untuk TVET

KUALA LUMPUR: Kerajaan memperuntukkan RM6.8 bilion untuk pendidikan aliran pendidikan dan latihan teknikal dan vokasional (TVET).

Turut diperuntukkan RM100 juta bagi menyediakan pensijilan profesional yang diiktiraf industri kepada graduan TVET dan sebagai insentif kepada industri untuk bekerjasama dengan institusi TVET awam.

Selain itu, sebanyak RM1.6 juta akan dimanfaatkan oleh Pembangunan Sumber Manusia Berhad (HRD Corp) bagi menyediakan 1.7 juta tawaran latihan.

Perdana Menteri, Datuk Seri Anwar Ibrahim berkata, bagi melaksanakan Program Tahfiz TVET, kerajaan turut memperuntukkan RM17 juta untuk membuka peluang kepada pelajar tahfiz mempelbagaikan kemahiran di samping meneruskan pengajian hafazan.

Perbadanan Tabung Pembangunan Kemahiran (PTPK) dengan Dana Latihan TVET berjumlah RM180 juta akan menyediakan pinjaman pendidikan kepada 12,000 pelatih yang mengikuti Program Persijilan Kemahiran.

Bagi menggalakkan rakyat meningkatkan kemahiran serta menceburi bidang baharu, pelepasan cukai sehingga RM2,000 bagi yuran kursus peningkatan kemahiran atau kemajuan diri dilanjutkan sehingga tahun taksiran 2026.

Kerajaan juga akan memperluas skop bagi pelepasan gaya hidup meliputi yuran untuk menyertai kursus kemajuan kendiri seperti kursus bahasa, fotografi, menjahit dan sebagainya.

Author

Diyana Rahip

View all posts

View all posts


Fakhri perjuang tanah, ekonomi, belia di Jelebu

JELEBU: Calon Pejuang di Parlimen Jelebu, Ahmad Fakhri Abu Samah, 41, menawarkan 13 misi dan visi dengan keutamaan menyelamatkan tanah air orang Melayu.

Beliau yang merupakan peguam dan rakan kongsi firma guaman Fakhri & Co antara misi dan visinya adalah menangani isu tanah dan perumahan generasi kedua FELDA, Felcra dan kampung.

Konsultan kajian pemilikan tanah dan ruang udara (JUPEM) ini mahu membuat tuntutan sehala sekatan tanah FELDA, Felcra dan kampung dihapuskan dan pegangan kekal selama-lamanya.

Sarjana undang-undang UiTM dan Diploma Pembinaan ini mahu menambah pewartaan gazet rizab Orang Asli.

Antara lain misi dan visinya adalah menetapkan harga getah diapungkan kepada kadar lebih baik.

Beliau mencadangkan cukai khas lori yang masuk ke kawasan FELDA, Felcra dan kampung.

“Selepas nama saya dicalonkan, saya sudah sedia untuk mengabdikan diri kepada rakyat dan negara, saya mahu beri masa dan tenaga kepada rakyat, selesaikan isu yang tak pernah selesai berpuluh tahun, ” katanya kepada MEDIA VARIASI.

Fakhri mahu menambah baik tempat sukan dan riadah, mewujudkan peluang kerja dan niaga generasi baharu.

Turut disediakan bengkel kelas cepat mengaji dan Fardhu Ain secara percuma dan mahu wujudkan sebuah pejabat Ahli Parlimen di titik pertengahan di antara Kuala Klawang, Pertang dan Jempol.

Mengikut rekod, Fakhri adalah rakyat Malaysia pertama menawan puncak tujuh gunung tertinggi di tujuh benua di dunia berharap dapat menawan hati warga Jelebu pula pada PRU15.

Author

Tun Puteh Wanti

View all posts

View all posts


Mahkamah Persekutuan kekalkan hukuman mati terhadap dua anggota pasukan SMART

PUTRAJAYA: Dua anggota Pasukan Mencari dan Menyelamat Khas Malaysia (SMART) gagal dalam rayuan mereka di Mahkamah Persekutuan, bagi mengetepikan hukuman mati yang dijatuhkan terhadap mereka atas kesalahan membunuh seorang operator kolam ikan, tujuh tahun lepas.

Panel tiga hakim yang bersidang iaitu Hakim Datuk Abdul Rahman Sebli, Datuk Zabariah Mohd Yusof dan Datuk Seri Hasnah Mohammed Hashim, sebulat suara menolak rayuan Syazwan Saad dan Iskandar Zulkarnain Abdul Manaf, terhadap sabitan dan jatuh hukuman terhadap mereka.

Hakim Abdul Rahman yang mempengerusikan sidang itu berkata, adalah menjadi dapatan mahkamah bahawa, keterangan mengikut keadaan yang dikemukakan oleh pendakwaan mencukupi untuk membuktikan kesalahan kedua-dua lelaki itu bagi pembunuhan tersebut.

“Setelah membuat pertimbangan yang teliti, kami yakin bahawa Mahkamah Rayuan adalah tepat dalam mengesahkan keputusan Mahkamah Tinggi,” katanya.

Syazwan, 36, dan Iskandar, 35, didapati bersalah dan dijatuhkan hukukan mati oleh Mahkamah Tinggi pada 30 Ogos 2016 kerana membunuh Alias Mat Noor, 52, di Lombong Tebatan Banjir, Lingkaran Putrajaya, Cyberjaya, Sepang, Selangor antara 11 malam pada 7 Julai 2015 dan 6 petang 10 Julai 2015.

Rayuan mereka di Mahkamah Rayuan pada 20 Oktober tahun lepas juga ditolak, sebelum mengemukakan rayuan ke Mahkamah Persekutuan.

Mengikut fakta kes, pada 8 Julai 2015, si mati sepatutnya mengambil anak lelakinya untuk ke kebun duriannya, namun beliau tidak tiba. Anak lelakinya cuba untuk menghubungi beliau dan telah pergi mencari lelaki itu sepanjang hari, namun gagal.

Pada 10 Julai 2015, pihak polis menerima maklumat bahawa satu mayat yang tidak dikenali ditemukan terapung di kolam tebatan banjir.

Beberapa hari kemudian, anak lelaki dan wanita si mati telah mengenal pasti mayat itu sebagai bapa mereka di Hospital Serdang.

Abang mangsa yang bekerja di kebun durian milik lelaki itu, telah memberikan keterangan bahawa beliau telah melihat Alias bersama dua lelaki yang tidak dikenali pada 7 Julai 2015, dalam sebuah Pajero berwarna merah.

Seorang lagi saksi pendakwaan yang merupakan pegawai penyelia Iskandar, memberikan keterangan bahawa beliau telah menerima mesej Whatsapp daripada Lim Chun Jie, yang mengandungi maklumat kad pengenalan mangsa dan mesej menyatakan “kasi settle”.

Lim, seorang pengurus pemasaran, 31, dituduh bersubahat dengan Syazwan dan Iskandar untuk melakuan pembunuhan di bawah Seksyen 109 Kanun Keseksaan yang dibaca bersama Seksyen 302 kanun yang sama.

Mahkamah Tinggi mendapati beliau bersalah dan menjatuhkan hukuman mati ke atasnya, namun Mahkamah Rayuan membebaskan dan melepaskan beliau. Pihak pendakwaan tidak merayu keputusan tersebut.

Peguam Datuk Hisyam Teh Poh Teik dan Kee Wei Lon mewakili Syazwan manakala Peguam Andrew Lourdes mewakili Iskandar.

Timbalan Pendakwa Raya Parvin Hameedah Natchiar dan Aida Khairuleen Azli hadir bagi pihak pendakwaan. – BERNAMA


Parlimen: PKR tidak pernah jadi anggota Liberal International

KUALA LUMPUR: Datuk Seri Anwar Ibrahim menegaskan, PKR tidak pernah menjadi anggota pertubuhan antarabangsa, Liberal International.

Perdana Menteri juga Presiden PKR itu menyeru supaya isu tersebut tidak dipolitikkan.

“Soal liberal international, Yang Berhormat boleh semak kita tidak pernah menjadi anggota.

“Kita pada peringkat awal (menjadi) associate, tapi oleh kerana ada beberapa keputusan mereka termasuk mengiktiraf lesbian, gay, biseksual dan transgender (LGBT) serta pendirian (menyokong) Israel, kita tidak menjadi ahli,” katanya pada waktu Pertanyaan-Pertanyaan Perdana Menteri (PMQT) di Dewan Rakyat hari ini.

Mengenai pendirian Liberal International menyokong Israel, Anwar berkata, PKR telah memutuskan hubungan dengan pertubuhan itu dan perkara berkenaan telah dimaklumkan Menteri Komunikasi dan Digital yang juga Ketua Penerangan PKR, Fahmi Fadzil.

“Oleh yang demikian kita putus hubungan dan ini dimaklumkan oleh Menteri Komunikasi dan Digital selaku Ketua Penerangan (PKR).

“Kalau ditanya… dalam hubungan dengan beberapa badan antarabangsa yang saya pernah hadir… saya hadir, saya sebagai pengerusi, tetapi ada had dia. Bila timbul masalah pengiktirafan Israel, maka saya kata (itu) batas kita, tetapi rundingan dalam kesemua isu lain, saya teruskan umpamanya dalam Asean,” katanya.

Pada Jumaat lalu, Fahmi memaklumkan PKR tidak pernah menjadi ahli kepada sebuah pertubuhan antarabangsa Liberal International susulan terdapat dakwaan yang mengaitkan parti berkenaan dengan pertubuhan antarabangsa itu.

Anwar berkata, pendirian setiap negara mengenai perjuangan menyokong Palestin adalah berbeza namun negara-negara ahli Asean mempunyai hubungan baik.

“Pendirian negara berbeza, Filipina lebih cenderung bersetuju dengan pendirian Amerika Syarikat (AS) walaupun tidak sekeras itu, tetapi kita dalam hubungan dua hala masih baik dengan Filipina. Dalam soal Palestin ini, hanya Malaysia, Indonesia dan Brunei nampak betul-betul kuat sepakat.

“Yang lainnya kita ada hubungan dan kita minta seperti mana saya berjumpa dengan Perdana Menteri Thailand yang baharu Srettha Thavisin, saya minta kalau boleh jangan terlalu kuat dengan pendirian pro-AS dalam Palestin kerana ini akan menyinggung dan menimbulkan keresahan dalam sebahagian masyarakat Thailand dan Malaysia,” katanya.

Anwar menjelaskan beliau pernah hadir dan menyampaikan ucaptama pada persidangan antarabangsa Liberal International di Kaherah, Mesir, yang turut disertai ketua parti pembangkang di Mesir ketika itu, Ayman Nour; wakil Ikhwan al Muslimim (Muslim Brotherhood), Mahdi Akif dan Mohamed Morsi (sebelum beliau menjadi Presiden Mesir).

Katanya, Mahdi Akif yang turut mendengar ucaptama itu mengucapkan tahniah atas pendirian tegas disampaikan Anwar dalam menyentuh isu berkaitan kezaliman, hak kepada rakyat dan Palestin.

“Jadi bayangkan… berbeza dengan sesetengah pendapat kita, betul saya hadir (persidangan itu)… kita juga hadir di United Nations (Pertubuhan Bangsa-Bangsa Bersatu) dan di PBB, Israel merupakan anggota yang diiktiraf.

“Namun kita hadir sebagai anggota (PBB) tidak bermakna kita ada kena mengena dengan Israel. Kita tidak ada hubungan dengan Israel,” katanya. – Utusan

Author

Media Variasi

View all posts

View all posts


Lelaki cedera jatuh kren ketika pasang panel solar

SUBANG JAYA: Seorang lelaki cedera selepas terjatuh dari kren yang mengalami kerosakan ketika melakukan kerja pemasangan panel solar di sebuah rumah di Taman Subang Height, di sini, pada Selasa.

Penolong Pengarah Bahagian Operasi Jabatan Bomba dan Penyelamat Malaysia (JBPM) Selangor, Ahmad Mukhlis Mukhtar berkata, pihaknya menerima panggilan kecemasan berhubung kejadian itu pada jam 10.05 pagi.

“Seramai sembilan anggota bersama dua jentera dari Balai Bomba dan Penyelamat (BBP) Subang dan BBP Petaling Jaya kemudian dikejarkan ke lokasi kejadian.

“Sebaik tiba, kami dimaklumkan mengenai insiden terbabit apabila kren digunakan untuk memasang panel solar di rumah itu mengalami kerosakan,” katanya pada Selasa.

Ahmad Mukhlis berkata, kejadian itu menyebabkan empat mangsa terkandas.

Katanya, seorang daripada mereka terjatuh dari kren di ketinggian kira-kira tiga meter dan menyebabkannya cedera di bahagian kaki.

“Tiga lagi mangsa berjaya dibawa turun menggunakan jentera Aerial Ladder Platform (ALP) kira-kira jam jam 11.05 pagi,” ujarnya. – Sinar Harian

Author

Media Variasi

View all posts

View all posts


Zii Jia perlu cari jurulatih – Rashid Sidek

KUALA LUMPUR: Pemain perseorangan profesional negara, Lee Zii Jia disarankan agar menggunakan semula khidmat jurulatih bagi memastikan prestasinya kembali ke tahap sebenar sekali gus membolehkan karier badmintonnya terus berkembang.

Legenda badminton negara, Datuk Rashid Sidek berkata, selaku pemain yang pernah bernaung di bawah Persatuan Badminton Malaysia (BAM) sebelum ini, Zii Jia sudah tentu lebih mengetahui apa dimahukan dalam memilih jurulatih terbaik untuk dirinya sama ada jurulatih yang lebih kepada aspek serangan atau ‘rally’.

“Bagi saya setiap pemain perlu ada jurulatih dan pasukan yang bagus kerana ia dapat meningkatkan keupayaan fizikal serta mental pemain. Dia (Zii Jia) hanya perlu fokus kepada bermain sahaja.

“Nak jadi pemain bertaraf tinggi kena ada latihan yang keras, jurulatih dan pasukan akan merencana persiapan terbaik buatnya. Yang penting ada pihak boleh beri dia semangat untuk terus kekal bertanding,” katanya kepada pemberita selepas merasmikan satu program amal, di sini hari ini.

Ketiadaan jurulatih di samping Zii Jia selepas berpisah dengan jurulatih dari Indonesia, Indra Wijaya, November tahun lepas ternyata memberikan impak kepada pemain berusia 25 tahun itu.

Ini dapat disaksikan apabila beliau terkandas awal di pusingan pertama Terbuka Malaysia, diikuti kekalahan pada pusingan kedua Terbuka India serta Masters Indonesia pada bulan lepas.

Bekas Juara All England itu sebelum ini mengalami penurunan ranking dunia apabila jatuh dua anak tangga ke kedudukan keempat berdasarkan ranking terkini dikeluarkan Persekutuan Badminton Dunia (BWF). – BERNAMA


Krisis penjaga gawang, Newcastle United sambar Loris Karius

Oleh: WAHYUDIN AL-BALINGI

KRISIS meruncing di posisi penjaga gawang menyebabkan Newcastle United segera merekrut Loris Karius. Bekas pemain Liverpool itu diikat kontrak jangka pendek.

Newcastle kini hanya memiliki dua penjaga gawang senior, iaitu Nick Pope dan Karl Darlow, setelah melepas Martin Dubravka ke Manchester United.

Malang bagi The Magpies, apabila Darlow mengalami cedera buku lali dalam sesi latihan beberapa hari lalu.

Kecederaan itu membuatkan Darlow tersisih sehingga awal tahun depan. Manakala, Pope yang disifatkan pemain senior dilihat tidak mampu bermain penuh.

Sementara itu, pelapisnya adalah Mark Gillespie yang tidak ada pengalaman di Liga Perdana Inggeris.

“Saya sangat gembira. Ini adalah peluang bagus untuk saya untuk menjadi sebabagian daripada plan yang hebat ini. Saya tidak perlu waktu lama untuk membuat keputusan,” ujar Karius.

Karius ketika ini berstatus bebas setelah dilepas Liverpool musim panas lalu.

Sebelum ini, Karius adalah tonggak utama Liverpool sejak Januari 2017 sehingga akhir musim 2017/2018.

Author

Media Variasi

View all posts

View all posts


AI masih ‘agak bodoh’ – Meta

MODEL kecerdasan buatan (AI) semasa adalah “agak bodoh” dan “jauh” cukup kuat untuk menimbulkan sebarang bentuk ancaman yang ketara kepada manusia, kata Presiden Meta Hal Ehwal Global, Nick Clegg.

Clegg, bekas timbalan perdana menteri United Kingdom yang menyertai syarikat induk Facebook Meta pada 2018, memberitahu BBC Radio 4 pada Rabu bahawa “gembar-gembur” di sebalik potensi perangkap kecerdasan buatan telah “mendahului teknologi.”

Membincangkan pelancaran model bahasa sumber terbuka Meta, Llama 2 atau ‘chatbot’ sebagai teknologi yang dikenali, Clegg berkata, “amaran kewujudan” yang datang seiring dengan generasi AI semasa “berkaitan dengan model yang belum wujud pada masa ini.”

“Visi di mana AI membangunkan autonomi dan agensi sendiri” tidak mungkin berlaku, kata Clegg, sambil menambah bahawa “model sumber terbuka yang kita gunakan sekarang adalah sangat jauh dari itu. Malah, dalam banyak hal, mereka agak bodoh.”

Komen Clegg datang selepas bos Meta, Mark Zuckerberg baru-baru ini mendedahkan bahawa versi komersial model bahasa Llama 2 akan dikeluarkan dalam talian secara percuma, memberikan syarikat permulaan teknologi dan syarikat lain alternatif kos rendah untuk ChatGPT oleh Open AI dan Bard oleh Google.

Kemunculan model bahasa kecerdasan buatan baru-baru ini telah menimbulkan beberapa persoalan wujud kerana ia berkaitan dengan penciptaan dan pengedaran salah maklumat atau maklumat salah dalam talian. Ia juga telah menimbulkan kebimbangan mengenai potensi kesan terhadap pekerjaan dalam industri tertentu.

Geoffrey Hinton, bekas jurutera Google yang berhenti daripada syarikat itu awal tahun ini dan nama samarannya ialah ‘Godfather of AI’ berkata pada Mei, dia percaya teknologi itu “sedang dibangunkan dalam masyarakat yang tidak direka untuk menggunakannya untuk kebaikan semua orang.”

Pemimpin teknologi, seperti Elon Musk dan Steve Wozniak, juga merupakan antara penandatangan bersama surat terbuka awal tahun ini yang menggesa peraturan agresif dan bebas bagi sektor kecerdasan buatan. Pengkritik lain, seperti pakar sains komputer Wendy Hall, berpendapat bahawa Meta menyediakan rangka tindakan sumber terbuka untuk model bahasanya adalah “sedikit sebanyak memberi orang acuan untuk membina bom nuklear.”

Tetapi Clegg percaya bahawa keluaran sumber terbuka Llama 2 akan memberikan rangsangan “kebijaksanaan orang ramai” kepada teknologi – senario yang menurutnya lebih baik daripada meninggalkan kecerdasan buatan yang diamanahkan kepada “tangan lembap” Big Tech.

Author

Taufik Asmady Abdul Aziz

View all posts

View all posts


‘Rela jadi gelandangan kerana peluang makan hingga 12 kali sehari’

GEORGETOWN: Seorang wanita warga emas berusia 70-an dari Johor, rela menjadi gelandangan di Pulau Pinang, kerana sering mendapat makanan percuma, kadangkala sehingga 12 kali sehari.

Pengarah Jabatan Kebajikan Masyarakat (JKM) negeri, Zakaria Taib, mendedahkan wanita yang ‘berumah’ di kaki lima Kompleks Tun Abdul Razak (KOMTAR) itu, mendakwa baru saja tiba di negeri ini beberapa hari lalu untuk bertemu anaknya.

“Kita dapati memang banyak pertubuhan bukan kerajaan (NGO) dan individu persendirian bermurah hati mengedar makanan untuk golongan tersebut di sekitar bandar ini jadi mereka tidak bimbang kelaparan walaupun tiada tempat tinggal tetap.

“Namun, masalah timbul apabila makanan tersebut akhirnya dibuang merata-rata, mungkin kerana ia tidak menepati selera atau mereka menerima terlalu banyak makanan,” katanya selepas menyertai Op Gelandangan di sini, hari ini.

Zakaria berkata, pihaknya menyarankan bantuan makanan disalurkan terus kepada Pusat Transit Gelandangan (PTG) di Jalan Magazine di sini atau diedarkan kepada pusat atau rumah kebajikan yang dihuni anak-anak yatim, warga emas dan orang kurang upaya (OKU).

Beliau berpendapat langkah itu perlu bagi mengelak pembaziran sumber sekali gus memastikan sebarang sumbangan dapat diagihkan secara berfokus pada masa sama membantu membanteras aktiviti mengemis yang dikhuatiri didalangi sindiket.

Katanya, ada kes pasangan adik-beradik sanggup membawa cucu saudara mereka yang berusia empat tahun berulang alik hampir setiap hari dari Sungai Petani, Kedah ke sini, untuk mendapatkan wang mudah berbanding mengemis bersendirian sehingga mampu meraih ratusan ringgit sehari.

Terdahulu, dalam operasi bersepadu oleh JKM, Polis Diraja Malaysia (PDRM), Agensi Anti Dadah Kebangsaan (AADK) dan Majlis Bandaraya Pulau Pinang (MBPP) berjaya menyelamatkan 21 gelandangan terdiri daripada 15 lelaki, lima wanita dan seorang kanak-kanak.

Sementara itu EXCO Pembangunan Sosial dan Kebajikan negeri, Lim Siew Khim, berkata seramai 212 gelandangan diselamatkan di seluruh Pulau Pinang sejak Januari lalu hingga semalam.

“Ada yang sanggup datang dari Kuala Lumpur, Selangor, Sarawak selain dari negeri berdekatan seperti Kedah, Perak dan Perlis dengan pelbagai alasan.

“Ramai kata datang ingin cari kerja tapi tiada tempat tinggal namun kita perhatikan lebih ramai akhirnya menganggur atau hidup mengharapkan belas kasihan orang ramai.

“Mereka ini bertumpu di Jalan Masjid Kapitan Keling, Jalan Penang, stesen bas KOMTAR dan ada yang sanggup tidur di lorong-lorong gelap yang dikhuatiri mendedahkan mereka kepada bahaya persekitaran,” katanya.

Menurutnya, gelandangan yang diselamatkan akan melalui proses tapisan selain pihak berkuasa akan menghubungi ahli keluarga atau waris, sebelum mempertimbangkan sama ada mereka sesuai dimasukkan ke PTG yang ketika ini dihuni 48 gelandangan.

Katanya, mereka juga berpeluang mengikuti program penempatan pekerjaan dan bengkel latihan serta kemahiran bagi membantu mereka kembali ke pangkuan keluarga dan masyarakat. – Berita Harian

Authors

Media Variasi

View all posts

Diyana Rahip

View all posts

View all posts

View all posts


Polis buru empat suspek kes samun bersenjata parang

SHAH ALAM: Polis sedang memburu empat suspek kes samun bersenjata di sebuah rumah banglo di Taman Sri Andalas, Klang, pagi semalam.

Ketua Polis Daerah Klang Selatan, ACP Cha Hoong Fong berkata, dalam kejadian itu, empat individu yang memakai topeng, sarung tangan serta bersenjatakan parang telah memberhentikan kereta jenis Proton Perdana dinaiki mereka di hadapan kediaman tersebut.

Beliau berkata, mangsa yang berada di dalam rumah iaitu tiga sekeluarga terdiri daripada seorang lelaki dan dua wanita berusia antara 46 dan 88 tahun ditempatkan di dalam bilik utama sambil diawasi dua suspek.

“Seorang daripada suspek mengambil rantai leher yang dipakai oleh dua orang mangsa manakala suspek lain menyelongkar bilik dan beg tangan mangsa. Suspek kemudian melarikan diri melalui pintu hadapan dengan menggunakan kenderaan sama.

“Seorang daripada mangsa cedera di jari kelengkeng kiri akibat menahan pintu semasa kesemua suspek cuba masuk ke dalam rumah,” katanya dalam kenyataan hari ini.

Cha berkata, hasil semakan mendapati mangsa kerugian kira-kira RM25,000 meliputi beberapa jenis barang kemas, wang tunai dan sebuah telefon pintar.

Beliau berkata, Unit Forensik Jabatan Siasatan Jenayah Ibu Pejabat Polis Kontinjen Selangor hadir membuat pemeriksaan di tempat kejadian dan menjumpai beberapa barang kes yang boleh membantu siasatan.

“Bahagian Siasatan Jenayah Ibu Pejabat Polis Daerah (IPD) Klang Selatan membuka kertas siasatan dibawah Seksyen 395/397 Kanun Keseksaan atas kesalahan melakukan samun berkumpulan.

“Usaha sedang dilakukan bagi menangkap kesemua suspek terlibat dan orang ramai yang mempunyai maklumat berkaitan kejadian atau suspek diminta menyalurkannya kepada IPD Klang Selatan di talian 03-3376 2222 atau mana-mana balai polis berhampiran,” katanya. – BERNAMA


Isham Jalil dilantik Ketua Penerangan UMNO serta-merta

CYBERJAYA: UMNO kini melantik Ahli Majlis Kerja Tertingginya, Isham Jalil sebagai ketua penerangan parti susulan peletakan jawatan Shahril Hamdan.Perkara itu disahkan oleh Setiausaha Agung UMNO, Datuk Seri Ahmad Maslan menerusi ciapan di Twitternya hari ini.

“Saya ingin sahkan menurut Fasal 9.6 Perlembagaan Umno, Presiden Umno, Ahmad Zahid Hamidi telah melantik Isham Jalil sebagai ketua penerangan Umno berkuat kuasa hari ini berikutan peletakan jawatan Shahril Hamdan,” tulisnya.

Terdahulu, Shahril Hamdan mengumumkan peletakan jawatan sebagai tanda akur dengan keputusan rakyat apabila BN hanya meraih 30 daripada 220 kerusi yang dipertandingkan pada Pilihan Raya Umum ke-15 (PRU15).

Malahan, Shahril berserta beberapa ahli UMNO yang lain seperti Datuk Onn Hafiz Ghazi dan Tan Sri Noh Omar turut mendesak Presiden UMNO, Datuk Seri Ahmad Zahid Hamidi untuk meletak jawatan atas kekalahan BN tersebut.

Author

Diyana Rahip

View all posts

View all posts


Polis nafi kes culik jual organ di Hospital Johor

JOHOR BAHRU: Polis Johor hari ini menafikan berlakunya kes penculikan bagi mengambil organ untuk dijual kepada hospital di negeri ini sebagaimana dakwaan yang tular di media sosial.

Ketua Polis Johor, Datuk Kamarul Zaman Mamat berkata, hasil semakan pihaknya juga mendapati tiada sebarang laporan polis diterima berkaitan insiden jenayah sepertimana yang didakwa seorang individu di media sosial.

Beliau berkata, dakwaan tersebut dilihat sebagai satu cubaan untuk menimbulkan ketakutan dan kebimbangan orang ramai.

“Perbuatan menyebarkan dan membuat spekulasi palsu adalah menyalahi undang-undang dan dikenakan tindakan di bawah Seksyen 233 Akta Komunikasi dan Multimedia 1998.

“Jika sabit kesalahan, boleh didenda tidak melebihi RM50,000 atau penjara setahun atau kedua-duanya sekali,” katanya dalam satu kenyataan, hari ini.

Sebelum ini, tular video berdurasi tujuh saat di media sosial yang mendakwa terdapat penculikan melibatkan pengambilan organ manusia. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Pemandu, pengusaha lori di Kedah berkumpul serah memorandum

ALOR SETAR: Sekumpulan 100 pemandu dan pengusaha kenderaan perdagangan di negeri ini berkumpul untuk menyerahkan memorandum yang mengandungi sembilan tuntutan kepada Jabatan Pengangkutan Jalan (JPJ) Kedah, hari ini.

Dalam memorandum itu antaranya terkandung permohonan untuk dipertimbangkan supaya mereka dibenarkan mengangkut bahan muatan selari dengan paras pagar lori seperti pelan lori yang diluluskan oleh JPJ dan Pusat Pemeriksaan Kenderaan Berkomputer (Puspakom).

Menurut jurucakap kumpulan itu, Mohd. Muzaidi Zakaria, jika berdasarkan berat dengan muatan (BDM) dan berat tanpa muatan (BTM) semasa, mereka hanya dibenarkan membawa kira-kira 12 ke 13 tan barangan sahaja yang hanya menyamai separuh pagar kenderaan berat itu.

“Kami juga mohon penggunaan penimbang mudah alih dapat dihentikan kerana penimbang tersebut kurang efisyen daripada segi ketepatan dan penyelenggaraan selain berharap penggunaan unit metrik meter digunakan oleh JPJ bagi memastikan kepatuhan kami kepada undang-undang.

“Pada masa sama diharapkan agar kerajaan menghapuskan sistem mata dimerit yang dikenakan kepada pemandu kerana sistem tersebut sangat tidak adil kepada pemandu yang membolehkan lesen kami digantung dan hilang punca pendapatan,” katanya selepas menyerahkan memorandum tersebut di Pejabat JPJ Kedah, di sini.

Memorandum tersebut diterima oleh Pengarah JPJ Kedah, Aman Shah Hashim selepas mereka berkumpul di Taman Jubli Emas, di sini sebelum berarak sejauh kira-kira 150 meter ke pejabat JPJ.

Antara tuntutan lain yang dikemukakan adalah memohon saman melibatkan muatan yang dikenakan kepada pemandu dihapuskan kerana mendakwa ianya tidak adil bagi pihak pemandu kerana kapasiti barangan muatan ditentukan oleh pengusaha dan pengilang.

Mohd. Muzaidi berkata, satu undang-undang yang membolehkan pengilang-pengilang boleh dikenakan tindakan juga perlu diwujudkan jika pihak terbabit membenarkan lori membawa muatan yang lebih keluar daripada kilang masing-masing.

Tambahnya, JPJ juga diharapkan tidak menggunakan kenderaan tanpa logo semasa menjalankan operasi kerana pemandu berhak untuk tidak memberhentikan kenderaan jika barangan yang dibawa adalah berharga.

“Banyak kes penyamaran untuk samun dan rompak kenderaan perdagangan terjadi disebabkan perkara ini. Walhal kami memainkan peranan memajukan negara dan meningkatkan pertumbuhan ekonomi melalui usaha yang dilakukan. Tanpa kami, pembangunan infrastruktur dan pergerakan bahan binaan mungkin terjejas kerana kami adalah pautan antara pengeluar dan pengguna.

“Harapan kami dengan keadaan ekonomi sekarang, waktu operasi terhadap kami dapat dikurangkan kerana kami kini diperlakukan seperti penjenayah nombor satu negara, dikejar dan ditangkap setiap hari tak kira siang malam,” katanya. – Utusan

Author

Media Variasi

View all posts

View all posts


Aplikasi MyIsytihar mudahkan nelayan buat pengisytiharan guna telefon pintar

SERDANG: Aplikasi MyIsytihar Lembaga Kemajuan Ikan Malaysia (LKIM) dilancar hari ini dalam usaha memudahkan para nelayan untuk membuat pengisytiharan sendiri menggunakan telefon pintar tanpa terikat dengan waktu operasi Pusat Pengisytiharan dan Pendaratan ikan LKIM.

Timbalan Menteri Pertanian dan Industri Makanan II, Datuk Dr Nik Muhammad Zawawi Salleh berkata pelancaran itu akan mempercepatkan proses pengisytiharan oleh nelayan serta membantu pengumpulan data kerajaan berkenaan maklumat tangkapan ikan dengan lebih tepat.

“Permintaan saya supaya program ini dipatuhi oleh semua pihak supaya kita lebih berjaya untuk mengesan sebarang aktiviti yang dilakukan oleh nelayan,” katanya.

Beliau berkata demikan pada sidang media selepas majlis pelancaran aplikasi tersebut di Pameran Pertanian, Hortikultur dan Agropelancongan Malaysia (MAHA) 2022 di Taman Ekspo Pertanian Malaysia Serdang (MAEPS), hari ini.

Beliau berkata aplikasi tersebut akan memastikan segala anugerah yang diberikan oleh kerajaan termasuk subsidi untuk nelayan diterima sebaik mungkin supaya nelayan akan memperoleh hasil lebih baik.

Di samping itu, Timbalan Ketua Pengarah (Pembangunan) LKIM Kusaidi Salleh berkata aplikasi tersebut boleh dimuat turun bermula 1 September ini dengan menyasarkan kira-kira 30,000 nelayan yang berdaftar dengan LKIM.

“Kami akan buat keterlibatan di semua tempat-tempat (kawasan) perkampungan nelayan dan di kawasan pendaratan ikan yang telah kami kenal pasti,” katanya ketika ditanya berkenaan pendekatan yang dilakukan bagi memperkenalkan aplikasi itu kepada para nelayan.

Aplikasi itu mempunyai integrasi data dan sistem e-pengisytiharan sedia ada iaitu pengguna sistem tersebut boleh mengakses maklumat berkaitan MyIsytihar LKIM di dalam aplikasi itu.

LKIM adalah agensi di bawah Kementerian Pertanian dan Industri Makanan (MAFI). – BERNAMA


SUHAKAM siasat madrasah dera ala militan

KUALA LUMPUR: Suruhanjaya Hak Asasi Manusia Malaysia (SUHAKAM) menjalankan siasatan dakwaan isu pelanggaran hak asasi manusia di sebuah madrasah di Selangor.

Pengerusi SUHAKAM, Prof Datuk Dr Rahmat Mohamad berkata, siasatan itu dibuat selepas pihaknya menerima satu aduan pada 14 September lalu.

“Setakat ini, di dalam menjalankan fungsi statutorinya di bawah Seksyen 4 dan 12 Akta SUHAKAM 1999, Suruhanjaya telah menjalankan lawatan ke madrasah.

“SUHAKAM telah berjumpa dengan pihak pengurusan madrasah, menemubual kakitangan dan pelajar-pelajar.

“Turut diadakan adalah melawat kawasan tempat tinggal pelajar dan kemudahan lain di madrasah tersebut.

“SUHAKAM juga telah menemubual pegawai penyiasat yang menyiasat kes penderaan itu.

“SUHAKAM masih lagi dalam proses menjalankan siasatan dan akan mendapatkan maklumat lanjut dari pihak-pihak berkenaan sebelum melengkapkan siasatan.

“Hasil siasatan SUHAKAM berserta syor-syor berkaitan akan dikemukakan kepada semua agensi dan pihak yang berkenaan dengan isu ini,” katanya dalam satu kenyataan kepada MEDIA VARIASI.

Secara umumnya, SUHAKAM menentang segala bentuk hukuman yang keterlaluan termasuk di pusat tahanan, pusat rehabilitasi, institusi pendidikan dan sebagainya sepertimana termaktub di bawah Perkara 5 Perlembagaan Persekutuan Malaysia dan Perkara 3 Perisytiharan Hak Asasi Manusia (UDHR) 1948.

SUHAKAM juga berharap agar pihak berkuasa dapat memastikan siasatan dijalankan dengan kadar segera terhadap semua aduan dan laporan kes-kes penderaan dan hukuman yang keterlaluan, diikuti dengan pelaksanaan proses pendakwaan dan pendengaran apabila wujud bukti yang boleh dipercayai.

SUHAKAM mengalu-alukan mana-mana individu lain untuk membuat aduan kepada SUHAKAM sekiranya mereka turut mengalami penderaan atau menerima hukuman yang keterlaluan di madarasah tersebut atau di mana-mana insitusi lain.

MEDIA VARIASI sebelum ini melaporkan, pendedahan pelajar didera ala militan ketika mengikuti rawatan Islam di madrasah di Shah Alam.

Susulan pendedahan itu, dimaklumkan, madrasah berkenaan tidak berdaftar dengan Jabatan Agama Islam Selangor (JAIS) atau Agensi Anti Dadah Kebangsaan (AADK).

Dokumen perjanjian surat aku janji yang ditandatangani pihak ibu bapa dan institusi, dipercayai tidak sah.

Pihak pengurusan madrasah juga menyimpan MyKad penghuni-penghuninya.

Ketua Polis Daerah Shah Alam, Asisten Komisioner Mohd Iqbal Ibrahim turut mengesahkan laporan diterima dan siasatan mengikut Seksyen 323 Kanun Keseksaan.

Ketua Pengarah AADK, Sutekno Ahmad Belon pula menafikan dakwaan agensi berkenaan terlibat kerjasama dengan madrasah berkaitan.

Author

Tun Puteh Wanti

View all posts

View all posts